Le Télégramme - Spered ar vro - Cédric Binet : « Ar poupinelloù, c'hoarielloù da zesevel ar vugale »\nCédric Binet : « Ar poupinelloù, c'hoarielloù da zesevel ar vugale »\nPublié le 15 juin 2017 Modifié le 19 juin 2017 à 15h06\nUn diskouezadeg dibar a zo da welet e-pad an hañv e Botoha. Pennad-kaoz gant Cédric Binet, hencher e mirdi ar skol.\n> Penaos eo ganet an diskouezadeg-mañ ? Amañ emañ mirdi ar skol. Ni a labour a-ziàr buhez ar skol ha buhez ar vugale en amzer gwezharall. E diskouezadeg ar mirdi ez eus dafarioù skol, dilhad, c'hoarielloù... Ar blez paseet ?oe dija un diskouezadeg a-ziàr poupinelloù, met ar re-se ?oe bet savet get un arzourez. Choazet hon eus derc'hel get an tem-se, kar n'eus ket pell zo ne oe ket kalz a c'hoarielloù get ar vugale. Ar poupinelloù ?veze c'hoantaet neuze, bras ?oe o flas er gevredigezh hag e kalon ar merc'hed yaouank.\n> Deus pelec'h e teu ar merc'hodennoù a zo diskwelet ? Lod anezhe zo bet prestet deomp get mirdi ar skol e Rouen, met al lod vrasañ a oe get un dastumerez ag ar vro. Poupinelloù ag an XIX hag XXvet kantved zo diskouezet amañ. Er bleadoù 50 ha 60 e komañs ar poupinelloù da vont e ti an dud, èl d'an Nedeleg. A-raok na veze ket kalz ! Graet e vezent get plouz, maiz, avaloù-douar, èl ma vez graet bremañ e Afrika. Peotramant e veze implijet ur « poupard » e kartoñs : ne veze prenet ?met penn ar boupenn. An dilhad hag ar c'horf ?veze graet get ar familh : marc'hadmatoc'h ?veze !\n> Ur c'hoariell evit ar merc'hed tra ken e oa ? Ur falskredenn eo ! Kavet hon eus skeudennoù paotred yaouank get ur boupinell... ha poupinelloù soudarded ?oe ivez evit ar baotred. Psikologourion a lâr o deus afer an holl vugale da c'hoari get ur boupinell. Er skol e vez kavet lies a-walc'h ar re vihan e fin an devezh é c'hoari er c'hlas èl ar vestrez-skol : « Azezit ! Na rit ket an dra-se ! » Afer o deus da ziskargiñ tout ar pezh o deus bevet ?pad an deiz.\n> Penaos e c'hoarie ar vugale gante ? Deus un tu e kaver poupinelloù koant, ur skeudenn deus ar merc'hed diouzh ar c'hiz. Deus an tu arall ?vez kavet poupinelloù hañval-mat deus ur babig. Ar feson da c'hoari gete zo dishañval. Ar re vrasañ ?vez implijet kentoc'h evit gober èl mamm : magiñ anezhe, gwiskiñ dilhad dezhe... Tamm-ha-tamm e cheñch an dra-se kar ar merc'hed a gomañs da labourat er-maez ag an ti. Ar poupinelloù ?h a da vout aerostizez, perukennerez, ispiserez... Lies a-walc'h goude ar brezel ?vezont implijet er skol ivez èl benveg pedagogel.\n> Peseurt mennozhioù a veze kaset c'hoazh dre ar poupinelloù ? Implijet e vezent evit broudiñ an identelezh vroadel. An Alzasianez zo brudet a-walc'h ?raok ar brezel 14 rak ur skeudenn ag ar Frañs ?oe. An diforc'hioù dilhad a veze diskouezet a-drugarez d'ar poupinelloù. Se ?oe ur mod da ziskouez pegen bras ?oe impalaeriezh bro Frañs. Poupinelloù du a veze kavet ivez. Da gentañ-penn e su ar Stadoù-Unanet, ?lec'h ma veze savet bugale ar blantourion get mitizhien du. Goude ?oent daet da vro C'hall !\n> Petra a lâr an dud a zeu da welet an diskouezadeg ? « Amañ ?mañ ma foupenn ! » ?m eus klevet lies. Bez ?oe ur liamm kreñv etre ar merc'hed yaouank hag o foupenn. Met ar re o doe ur boupinell er bleadoù 50 a zo un tammig dipitet bremañ, kar m'o deus c'hoant da reiñ unan d'ur plac'h yaouank, ne vo ket hi gwall intereset get an dra-se. Dic'hizet eo. Marse e c'hoario geti, met ne vo ket ar memes darempred. Ur yoc'h c'hoarielloù o deus ar vugale. Cheñch a ra ar bed !\nDafar : matériel Aerostizez : hôtesse de l'air Impalaeriezh : empire Mitizhien : servantes Ur yoc'h : beaucoup.


Région_Bretagne - Kevrat-steuñv : 1,2 Md € evit reiñ ul lañs nevez da armerzh Breizh\nChanter an HB164 e Sant-Meven : un deservij Reter-Kornôg arc’hantet war-bouez ar Gevrat-steuñv - Renerezh-rannvro an Endro, an Terkañ hag al Lojeiz e Breizh Dreal Bretagne\nAr gevrat-steuñv etre ar Stad hag ar Rannvro (KSSR) zo bet sinet gant Patrick Strzoda, prefed ar Rannvro, ha Pierrick Massiot, prezidant Rannvro Breizh, goude kendivizout e-pad meur a viz. Ar c’henengouestl nevez-se zo e bal sikour da reiñ ul lañs nevez da armerzh Breizh. Staget ez eus outi ur budjed kredadoù publik a sav da 1,2 miliard a euroioù (594 M€ a-berzh ar Stad ha 603 M€ a-berzh ar Rannvro) hag ouzhpenn-se e vo arc’hant digant ar strollegezhioù a genlabouro war ar raktresoù ha mammennoù arc’hantañ all evel ar fontoù europat. Diouzh durc’hadurioù an « Emglev evit dazont Breizh » eo ar gevrat-steuñv ha mont a ra pevar zem pennañ d’he ober, an implij o vezañ unan da blediñ gantañ kentañ-wellañ en holl servijoù.\nFiñvusted war an hentoù hag an hentoù-houarn (1 176, 8 M€)\nSetu amañ palioù al lodenn a denn d’ar fiñvusted liesvodel :\nAesaat an dont da Vreizh, kroashent-houarn Roazhon ha ti-gar Roazhon, ur framm pouezus evit dont da Vreizh a-bezh, prientiñ donedigezh al Linenn Tizh Bras e 2017.\nKenderc’hel da wellaat ar rouedad frammus evit gounit amzer ha barregezh.\nAstenn an tizh bras dre an tiriad, en ur derkañ ar Poloù Eskemm Liesvodel (PLM).\nHarpañ ar raktresoù hent-houarn stag ouzh deservij munut an tiriadoù ; deservijout gwelloc’h Kreiz-Breizh en ur beurechuiñ terkadur an HB 164 gant 2x2 forzh a-hed an hent, nemet en-dro da Vur.\nKenderc’hel da vodernaat ar rouedad hentoù broadel el lec’hioù ma vez kudennoù gant ar surentez hag ar strobadegoù.\nRaktresoù evit an hentoù hag ar porzhioù : traoù dibar da Vreizh\nUr yalc’had dreistordinal zo bet gouestlet d’al lodenn-se (an hanter eus kredadoù ar gevrat) evit dirouestlañ kudennoù fiñvusted ar rannvro abalamour ma’z eus ur rannvro drobarzhiat hag ul ledenez anezhi. Gant ar pezh striv-se, a zo diouzh promesaoù ar Stad hag ar Rannvro en Emglev evit dazont Breizh, evit a sell raktres an HB164 dreist-holl, ez eo Breizh unan eus ar strollegezhioù a bost ar muiañ a arc’hant er raktresoù a denn d’an hentoù. Evit ar raktresoù a denn d’ar porzhioù ez eus lakaet kalz kredadoù rannvroel ivez evit diorren filierenn an energiezhioù mor nevezadus.\nAn deskadurezh uhel, an enklask hag an neveziñ (294,3 M€)\nEl lodenn evit diorren « an deskadurezh uhel, an enklask hag an neveziñ » e weler splann he deus c’hoant Breizh da bostañ arc’hant er ouiziegezh, evit un ensklask a ro lusk d’an tiriad, d’e varregezh neveziñ : peadra da zesachañ tud d’hor rannvro. Savet eo bet al lodenn-se diwar pennaennoù obererien an akademiezh, diwar durc’hadurioù bras ar « strategiezh arbennikadur » (S3B) c’hoantaet gant Unaniezh Europa ha diwar teulioù strategel a bep seurt (SRDEII, SRESR). 3 dem zo enni :\nAr savadurioù ha frammañ lec’hioù enklask\nArc’hantañ aveadurioù skiantel evit an enklask\nHarpañ an neveziñ.\n40 raktres enklask a vo arc’hantet\nPep hini eus an 40 raktres enklask arc’hantet dre ar gevrat-steuñv a denn da unan eus ar 7 domani neveziñ a zo e-barzh strategiezh arbennikadur naouek Breizh (S3B), gant 2 raktres treuz war dachenn ar skiantoù elektronek ouzhpenn. Kendivizoù ledan zo bet gant ar gumuniezh skiantourien, gant Skol-veur Europat Breizh dreist-holl.\nAn treuzkemm ekologel ha doare energiezh (245,5 M€)\nDurc’hadurioù bras un treuzkemm hollek eus patrom ekonomikel ha sokial Breizh zo bet termenet el lodenn-se. Pal an oberoù dibabet eo lakaat ur bern oberererien rannvroel en taol ha\nlakaat an oberoù-se da glotañ gant oberoù a c’hellfe bezañ gant kevelerien all, evit diliesaat skog an arc’hantadurioù a-berzh ar Stad, ar C’huzul-rannvro hag Europa. Setu amañ ahelioù bras an oberoù-se :\nAn treuzkemm ekologel ha doare energiezh\nArboellat an danvezioù\nSavboentoù an tiriadoù war an energiezh hag an hin\nDiarbenn ar riskloù naturel\nHarpañ an difraeoù treuz evit an diorren padus.\nSikour diorren tiriadoù Breizh zo e-kreiz lodenn « an tiriadoù », gant c’hwec’h pal :\nDirouestlañ kudennoù dibar an enezennoù ha terkadur an arvor,\nDiawelet ha harpañ kemmadurioù ekonomikel an tiriadoù,\nKinnig servijoù d’an holl,\nKadarnaat kefridioù kreizennusted ha hoalusted ar c’hêrioù bihan hag etre,\nSkoazellañ kenoberoù ha strategiezhioù meurgêrioù Brest ha Roazhon,\nHarpañ politikerezh ar c’hêrioù hag ar raktresoù a laz rannvroel e-barzh ar Programm broadel evit nevesaat ar c’hêrioù.\nImplij an niverel da gentañ (20,9 M€)\nWar dachenn monedusted Breizh emañ ivez ar rouedadoù kas uhel-kenañ : ar raktres rannvroel « Breizh kas uhel-kenañ » zo skoazellet gant arc’hant bras dija a-berzh Europa, ar Stad hag ar strollegezhioù en diavaez eus ar gevrat-steuñv. Evit harpañ terkadur niverel an tiriad e pled lodenn niverel ar gevrat-steuñv 2015-2020 gant diorren implij an niverel dreist-holl, gant daou dra d’ober kentañ-wellañ :\nGwellaat gouarnerezh ekoreizhiad niverel Breizh ha diorren ar binvioù mat,\nHarpañ treuzkas ar gouiziegezhioù ha demokratelaat ar sevenadur.\nWar hent an implijoù (20 M€)\nOuzhpenn an arc’hantoù bras postet gant ar Stad hag ar Rannvro evit an implijoù, ez eus ur yalc’had 20 M€ evit gallout arc’hantañ oberoù da harpañ pe da arnodiñ traoù nevezus a c’hellfe degas kalz a draoù all d’ho heul.\nBep bloaz e vo rentet kont eus araokadennoù ar gevrat-steuñv\nEvel ma oa bet graet evit sevel ar gevrat-steuñv-mañ e vo kenlabouret ivez evit priziañ he sevenidigezh. Ur poellgor heuliañ rannvroel (ma vo tolpet an obererien war an tachennoù ekonomikel, sokial ha war dachenn an endro) a vo bodet ur wezh ur bloaz d’an nebeutañ evit ober bilañs an araokadennoù ha gwelet hag-eñ eo bet tizhet palioù ar gevrat.\nContrat plan Etat-Région 2016-2020 1.5 MB\nProtocole CPER 1 10 2016 co-signé J-Y L M VALLS 1.64 MB\nPublié le Monday, October 17, 2016


Viktor Ianoukovytch - Wikipedia\nViktor Ianoukovytch e 2011\nDisoc'hoù eil tro an dilennadegoù e 2010\nViktor Fedorovytch Ianoukovytch (ukraineg : Віктор Федорович Янукович , ruseg : Виктор Фёдорович Янукович Viktor Fiodorovitch Ianoukovitch) a zo ur politikour ukrainat, e penn ar Strollad ar rannvroioù. Ganet eo bet d'an 9 a viz Gouere 1950 en Ienakiieve (oblast Donetsk), en URSS.\nKentañ ministr Ukraina eo bet eus ar 21 a viz Du 2002 d'an 31 a viz Kerzu 2004. Kollet en deus an dilennadegoù evit ar prezidant e 2004 a-enep da Viktor Iouchtchenko, kaser an Dispac'h orañjez.\nA-drugarez da zisoc'hoù e strollad evit dilennadegoù ar gannaded ha kannadezed e 2006 e voe Kentañ ministr adarre, eus ar 4 a viz Eost 2006 d'an 18 a viz Kerzu 2007. E penn an tu enep e c'hounezas dilennadegoù ar prezidant e 2010 gant 48,95 % eus ar mouezhioù, ha 45,47 % evit e enebourez Yuliya Tymochenko. Digarget e voe gant ar Parlamant d’an 22 a viz C'hwevrer 2014 goude ma oa tec'het kuit da Rusia, da heul un emsavadeg pobl.\nAdtapet diwar « https://br.wikipedia.org/w/index.php?title=Viktor_Ianoukovytch&oldid=1998610 »\nKemmoù diwezhañ degaset d'ar bajenn-mañ d'an 10 Mez 2022, da 14:21.


Diablo (c'hoari) - Wikipedia\nNA / EU Electronic Arts\nUr c'hoarier pe muioc'h war Internet pe e LAN\nWindows, Mac OS, PlaySation\nWindows 95 pe muioc'h, 60 MHz Pentium pe muioc'h, 8 MB RAM (16 MB evit al liesc'hoarier), kartenn grafek SVGA, 2X lenner CD-ROM\nPower Macintosh, 8 MB RAM, Reizhad 7.5 pe muioc'h, 2X lenner CD-ROM\nTouchennaoueg, Logodenn, lanker PlayStation.\nDiablo a zo ur c'hoari video, doare hack’n slash, embannet gant Blizzard Entertainment e 1997.\nEndro ar c'hoari[kemmañ | kemmañ ar vammenn]\nDiablo a zo anv unan eus tri diaoul pennañ an ifern. Tremen a ra an istor e kêriadenn Tristram, kerbenn Khanduras, en ur bed anvet Sanctuary.\nUr c'hantved a zo hepken hag e oa Diablo hag e vreudeur (Mephisto ha Baal) o ren war ar bed a-bezh, diwar ar spouron hag an distruj. Evit o paouez e teuio a-benn ur meuriad strobineller (an Horadrim) hag un arc'hael (Tyrael) da vac'hañ an erevent-se e meinoù-ene.\nAr tri mein-se a zo bet kuzhet e kastelloù Horadrim.\nAn amzer a dremen, aet eo a-wel meuriad an Horadrim, ha dilezet o c'hastelloù, rivinet fonnus gant red an amzer. Diwar lec'hienn mein-ene Diablo en em sav un iliz (Tristram), ha tro-dro dezhi e em sav ur gêriadenn. Homañ a vo dibabet goude gant roue Khanduras (Leoric) evit sevel e gêrbenn.\nUr strobillener kozh eus an Horadrim (Deckard Cain)a zo o chom eno.\nDiwar kemennadenn ar roue Leoric e vo graet enklaskoù war al lec'h gant ar strobineller Lazarus. Kavout a raio mein-ene Diablo, ha lovret e vo gant e c'halloud. Lazarus a implijo hud ar mein evit lakaat ar roue da dreiñ sot. Hemañ a grogo da ziskleriañ ar brezel d'an holl vroioù.\nProfitañ a raio Lazarus eus ar brezelioù liesseurt evit skrapañ mab ar roue ; Albrecht. Bac'het e vo isdouarel. Ar roue, o tistreiñ eus brezelioù drastus, a glasko adtapout e vab gant ar pezh a chome eus e arme... Koll a raio e soudarded diwezhañ eno.\nHiziv an deiz ez eus erruet euzhviled liesseurt e diabarzh an douar. An "avanturiers" a ya paotoc'h-paotañ evit klask o lazhañ. Ar c'hoarier a zo unan eus ar re-se...\nAr c'hoari-se a zo eus rumm an hack ’n slash, doare PMT.\nEr c'hoari e vez enkorfet un dudenn dezhañ an arc'hwel tremen e-bioù tourelloù leun a euzhviled (diaouled, aerouanted, ankoù..). An emgannoù a zo aotomatikel, da lavaret eo : a-walc'h klikañ war an enebour(ien) evit distignañ un tagadenn (choazet ganeoc'h en a-raok). Ar strategiezh a zo simpl a-walc'h ; ret eo kavout un doare dispakañ ar strolladoù euzhviled d'o lazhañ aesoc'h, gouzout pegoulz implij ar braouoù mana ha vuhez, gouzout aozañ e harnez... Alies e krog ar c'hoari da vezañ diaes da vat e mareoù fin al "live" ; ar Boss. Dezho doaroù tagañ spesius dezho.\nPa vez kroget, tu zo deomp dibab peseurt renk stourmer e vimp ; • Brezelour, kreñv war an emgann korf-ouzh-korf, gantañ klezeoù ha bouc'hili. • Laer, kreñv war an emgann a-bell, implijet e vez gantañ ar gwareg ha troioù-hud • Hudour, mestr war an troioù-hud ; diaes eo da c'hoari evit an den o dizoloeiñ ar c'hoari rak d'an nebeut a poentoù buhez hag a zo gantan.\nAn holl renkenadoù-se a ro tro da zizoleiñ doareoù disheñvel c'hoari, ha da reaktiñ diouzh un argol bennak. An dra-mañ sammet gant ar fed ma'z eo krouet endro ar c'hoari en un doare ankivil a ro ul live bevañ hir a-walc'h d'ar c'hoari.\nAn ekipamant a vefe, goude bezañ lazhet ar boss divezhañ, luskadur lod brasañ ar c'hoarierien da kendec'hel gant Diablo (bras-tre eo niver an ekipamantoù disheñvel, ha diaes mat kaout ar re talvoudusañ ha dibar). An dra-se en defe roet e vrud d'an heuliad, Diablo II.\nBez e vez ivez ul lodenn Role Play d'ar c'hoari : emgann goude emgann e vez gounezet poentoù skiant-prenet betek gounit liveoù ha kaout poentoù barregezh da zispign (kapasite, hud, dorn mat, ha buhezegezh).\nBez e c'hellomp ivez c'hoari gant c'hoarierien all ur rouedad personel pe war ur rouedad ofisiel war internet (Battle.net classic)\nBug anavezet[kemmañ | kemmañ ar vammenn]\nPa oa aet maez a c'hoari (1998) e oa savet evit urzhiataeroù ar mare. Hiziv an deiz e c'hoarvez, gant urzhiataeroù 'zo, e zafe ar c'hoari "re-fonnus".\nWar PlayStation, enrolañ ar c'hoari a implijo holl plas o gartenn memor.\nAdtapet diwar « https://br.wikipedia.org/w/index.php?title=Diablo_(c%27hoari)&oldid=1823488 »\nC'hoarioù video 1997\nKemmoù diwezhañ degaset d'ar bajenn-mañ d'an 10 Gen 2019, da 20:25.


Piv omp-ni? | consobreizh\nN'eo ket ConsoBreizh nag ur gevredigezh evit difenn ar vevezerien, nag ur c'havlec'h an embregerezhioù, nag un ajañs kehentiñ.\nReiñ a ra ConsoBreizh un hollad titouroù talvoudus d’ar vevezerien ha d'an dud a-vicher dedennet gant ar « made in Breizh » hag ar « beveziñ mod Breizh ».\nKinnig a ra e borched internet en un doare hep e bar embregerezhioù Breizh e gennadoù liesseurt. Reiñ a ra ivez titouroù talvoudus dre e sturlevr ar vevezerien hag e sturlevr an dud a-vicher.\nKeveler e vez ivez ConsoBreizh eus meur a zarvoud e-pad ar bloaz. Petra eo... Breizh ?\nSetu un nebeud roadennoù diwar-benn Breizh :\n4,8 milion a annezidi, kement-all a dud da nebeutañ en diaspora\n34 000 km2, 1491 kumun, tost 200 000 embregerezh ha... 1100 km a aodoù kaer :) uheloc’h eo PDK Breizh eget hini 17 war 27 Stad-ezel Unaniezh Europa *\ntud labour liesseurt ha barrek, ur rouedad kevredigezhioù stank, rouedadoù treuzdougen ha kehentiñ a-feson hag ur c'halite bevañ anavezet.\nUn embregerezh breizhat, petra eo ?\nUn embregerezh breizhat zo un embregerezh zo e sez sokial e Breizh pe en deus un unvez produiñ bras da nebeutañ e Breizh. Kement-se a dalvez eo lec'hiet e obererezhioù eno, evit darn da nebeutañ, ar pezh a rank degas implijoù, obererezh armerzhel ha sokial, doujañs ouzh an endro.\nSinet eo bet Karta Consobreizh gant an holl embregerezhioù kinniget amañ.\nPetra eo beveziñ mod Breizh ?\nPa vevezomp e taolomp pled ouzh meur a dra evit ober hon dibab. Sellet a reomp alies da gentañ penn ouzh ar c’halite hag ouzh ar prizioù, met ivez muioc’h-mui ouzh an talvoudegezhioù zo stag an traoù outo. Talvoudegezhioù armerzhel, sokial, kevredigezhel pe endroel e c’hallont bezañ.\nBeveziñ mod Breizh eo ezteuler an talvoudegezhioù-se en ur zibab ar c’halite, ar fiziañs, ar chemet hag an implij da gentañ pa brener traoù. Bez’ eo ivez stourm ouzh an tromplerezh pe an abuzerezh a rankomp talañ outo evel bevezerien. Gwelet ivez ar rubrikenn « Perak beveziñ mod Breizh ? »\nSevel a ra Consobreizh, a-youl-gaer, a-du gant ar « beveziñ mod Breizh » dre dalvoudekaat e embregerezhioù hag e vevezerien. Gant an titouroù roet gant ConsoBreizh e c’hallomp beveziñ gwelloc’h, a-du gant an talvoudegezhioù omp stag outo.\nGant ar spered-se ez eo e bourvezerien hag e gevelerien obererien evit al labour hag an armerzh e Breizh. Gant par Studio Meteor ha Drupaloo eo bet krouet lec’hienn Genrouedad Consobreizh, gant studio krouiñ grafek "Par dessus les toits" ar graferezh. Gant daou oberer ensavadurel e vez sikouret Consobreizh KKG Roazhon hag Ofis Publik ar Brezhoneg.\n* PDK dre annezad 2010 (bloaz an doarennoù diwezhañ evit Breizh) par-ouzh-par ar galloud-prenañ a-benn dilemel diforc'hioù al liveoù a brizioù brodel. Mammenn Eurostat, office Europa ar stadegoù.


28 June 2015 28 June 2015 residans 0\nA-benn ar fin hon eus dibabet tostaat deus an destenn gant ur sell bibleg, evit cheñch.\npennad an telegramme war ar residans er chapel\n28 June 2015 28 June 2015 Non classé 0\nOla tudoù, Sonjet hon doa postiñ deoc’h fotoioù brav deus a residans, met kement a labour all a gouezhe warnomp m’hon doa disonjet tapout poltriji! Er sizhun o tont e vo klasket ober. O c’hortoz, setu ar badjoù nevez arruet, a zo tu prenañ anezho war lec’hienn Kengo evit hon…\nsizhunvezh diwezhañ araok ar residañs\n20 June 2015 20 June 2015 residans 0\nTok, splitch, chkrak, krrrtkrrt, tok, splitch, chkrak, tok, splitch … Pe loen a ra an trouz-se? Skipailh Paritito o c’hoari gant tachoù, livañ, krouiñ badjoù, skrabañ he fenn (pe eben), gwriat sonioù asambles… Ur youc’hou! bennak a vez klevet a bep eil gwech. Kaji prest omp evit ur bempzektezh residañs…\n12 June 2015 4 July 2015 Non classé 0\nKompagnunezh Paritito a gas ur goulennaoueg publik souten evit skignañ he fezh-c’hoari Privezioù Publik. Mont war bajenn Kengo e galleg <<< Diveradenn ar pezh: E-barzh privezioù publik ur greizenn goñvers en ul lec’h bennak e Breizh e kej maouezed ‘zo, ha da gomz. Prest oc’h ? N’int ket maouezed mod…\n8 June 2015 8 June 2015 stajou 0\nO fraoñval emañ c’hoazh presbital kozh Landelo gant an unnek den en em gave e-barzh staj c’hoariva forum Paritito, kenaozet gant C’hoariva e-pad an dibenn-sizhun paseet. Daou zevezh plijus evit dizoloeiñ teknikoù teatr ar re wasket dre un tem enklask war ar yezh. Labouret hon eus gant hon istorioù –…


Wismar zo ur gêr hag ur porzh-mor e hanternoz Alamagn. Emañ e land Mecklenburg-Vorpommern ha 45 182 den a oa o chom enni e 2000.\nUnan eus kêrioù Kevre an Hansa e oa Wismar hag adkavout a reer enni doare tisavouriezh ar Grennamzer er c'hêrioù-se. Roet e voe dezhi ar statud a gêr gant ar priñs Heinrich Borwin, aotrou Mecklenburg e 1226.\nAloubet e voe Wismar gant Sveden e 1631, ha chom a reas e dalc'h Sveden betek 1803. Neuze e voe gwerzhet da arc'hdugelezh Mecklenburg-Schwerin, hogen n'eo nemet e 1903 e peurzilezas Sveden he gwirioù warni. E 1945 en em gavas a-gevret soudarded eus Stadoù Unanet Amerika, Breizh-Veur hag an Unvaniezh Soviedel eno. Dont a reas Wismar da vezañ ul lodenn eus Republik Demokratel Alamagn. E 2002 e voe lakaet Wismar war roll Glad ar Bed gant an UNESCO.\nAdtapet diwar « https://br.wikipedia.org/w/index.php?title=Wismar&oldid=1667581 »\nKemmoù diwezhañ degaset d'ar bajenn-mañ d'an 13 Her 2015, da 10:20.


Istor Breiz, 1893/Rann 26 - Wikimammenn\nIstor Breiz, 1893/Rann 26\nJ.-A. Lefournier, 1893 (p. 469-489)\n◄ An dispac’h braz ; oberou ar Grozoniz hag ar Brestiz, kalz dishenvel (trivec’hvet kanvet). Brezel d’ar Relijion : difennet eo gant an aotrouned eskibien Le Mintier, daou vreur eskob an aotrouned Boisjelin, an aotrou’n eskob La Fare ; an aotrou bœlek Maury ; Talleyrand a dro kein d’ar Feiz (trivec’hvet kanvet). Brezel kriz atao d’ar Relijion ; an eskibien de La Marche ; de Herce, de La Rochefoucauld ; daou vreur eskob ; an aotrou bœlek Karron a zifen ar Feiz (trivec’hvet kanvet). ►\nC’HUEC’HVED NOSVEZ VARNUGENT\nLezen Doue gueich all a rene kaër ar vro,\nHirio lezen tud fall he stlej eon d’ar maro ;\nVel eur vanden chas mud gant kounnar, noz ha deiz ;\nEmaint e touez an dud o klask mouga ar Feiz.\nAn dall koz, en nozvez-ma, a joumaz eun neubeut mad o sonjeal araok komz evel an deveziou all ; an oll dud, boazet da zont d’he selaou, a baree oll ho daoulagat varnezan, gant ar c’hoant o devoa da glevout adarre kounta ar pez a oa tremenet en ho bro en eun amzer ken tost dezo, hag o doa klevet aliez ho zud koz o parlant anezan.\nIann an dall a zavaz neuze he ben stouet varzu an tan, hag en or drei gant dousder varzu ar re oa dastumet en dro dezan, hag a ziskueze eur c’hoant ker braz d’he glevout, a lavaraz :\nAr pez am euz da gounta deoc’h hirio, a zo diœz da gompren evit tud o deuz neubeut a zeskadurez, hag a vev pell euz ar bed eveldoc’h. Koulskoude, ar c’hoant em euz d’ho lakaat da gompren ho interest evit ar bed-man hag evit ar bed-all, a lak ac’hanoun da glask an tu d’ho diskleria deoc’h ar sklæra ma hellin ; hag hervez ma zan da gomz deoc’h euz ar brezel euzuz grœt en amzer trubuliuz-ze d’ar relijion, a reketan sikour Doue evit hen ober mad.\nNeuze an den dall, o veza groet eur bedennik ver a greiz kalon, a gomzaz evellen :\nAr speret a zizpriz evit ar feiz hag ar speret a zizentidigez a oa en em skignet neuze en eun doare izkiz en oll broiou euz ar bed. Tud en em unanaz dindan hano gallek a Francs maçons, evit lemel divar an douar ar relijion gristen, an hano hag ar sonj soken euz a Zoue.\nE peb bro, hag e peb amzer, abaoue ma zeo krouet ar bed, ez euz bet tud difeiz ha digoustians, na felle ket dezo senti nag euz lezen Doue nag euz lezen an dud ; mæz ne oa ket bet guelet morse an oll dud impi euz ar bed oc’h en em unissa kenvret evit disklœria ar brezel da Grouer an env hag an douar ; hag, evel ma el lavarent ho unan, evit distruja er bed oll an aoteriou, ha diskar an oll rouanet, evel ma oa guelet neuze ; hag abaoue an niver euz an dud fall-ze a ia atao var gresk.\nAr re en em glev evel-ze a enep ar relijion, zo oll tud o deuz offanset Doue marvelamant, ha na fell ket dezo ober pinijen. Lakaat a reont da drei ganto al labourerien er c’herriou, hag ive soudardet ha martolodet, en eur drompla anezo var digarez ho nebeut a zeskudarez.\nAr c’henta tra a reont, evit gouniz eun den iaouank divar ar meaz, eo ober goab anezan, mar gra sin ar groaz ha mar heuil he zeveriou a gristen. Pa velont e kren ar paotr iaouank dirazo, ha na gred ket mui nag ober sin ar groaz, nag antreal en ilizou, e teskont dezan neuze ho chatekiz, kontrol-fet d’ar relijion gristen. Breman, siouaz, ez euz nebeut a Vretoned iaouank a gement a zalc’hfe mad d’ho c’hreden, goude beza bet er meaz euz ho bro ; en amzer ma oan-me iaouank, ne oa ket c’hoaz ker stank an dizpriz evit ar feiz.\nDiœz oe zoken c’hueza tan ar ravolt etouez eur bobl oa bet bete neuze leun a zoujans Doue, a respet hag a garantez evit ar relijion santel ; red oa eta chench sperejou ar Francisien hag o lakaat da zisprijout ha da gassaat ar pez o devoa enoret, karet ha respetet beteg neuze. Dindan an hano a philosophet, pe tud fur, ha var an digarez da rei d’an oll lod euz ho sklerijen hag euz ho furnez, e skuillont ho c’hatekiz ampoesonet elouez an dud. Ne espernont na poan na dispign ; komzou, gwerziou, skridou, a vije guerzet marc’hat mad d’ar bobl, roet zoken evit netra, evit ma helje an oll braz ha bihan, paour ha pinvidik, kaout eun tanva euz ar sklerijen nevez ; ar iaouankiz a zeskaz er c’hatekismou nevez-ze an dra-man : ar relijion ne deo nemet tromplerez hag ar spont rag Doue eur sotoni ; en eur ger, an den nen deuz ene ebet, na kont ebet da renta er bed-all demeuz an oberou en devezo gret er vuez-ma.\nSelaouit breman, va c’henvroiz ker, pe seurt frouez a zougaz e ber amzer ar seurt katekismou-ze.\nEvel m’euz lavaret deoc’h kent, ar roue en devoa galvet e Paris, ar 5 mae 1789, ar c’honseil-braz euz ar rouantelez galvet e gallek : Les Etats-Généraux. — Eskibien ar Vreiz, tud euz ar re vella, na fellaz ket dezo mont da Bariz, rag guelout a reent pe seurt sonj oa etouez an darn-vuia euz ar re a ie dy. An aotrou de Girak oa eskop Roazon ; an aotrou de Hercé, eskop Dol ; an aotrou La Laurentie, eskop Naonet ; an aotrou Amelot, eskop Gwenet ; an aotrou Le Mintier, eskop Landreger ; an aotrou de La Marche, eskop Kastel-Paol ; an aotrou de Saint-Luc, eskop Kemper. Koulskoude, pa oe hanvet deputet, pe kannadou evit ar c’honseil-braz, lod euz ar bersonet ne gomprenjont ket mad avoalc’h sonj an dud fall. Guelloc’h vije bet dezo heulia skuer ho fastoret kenta ; mont a rezont, siouaz, en Assemblée evit ho malheur kasi oll.\nEtouez ar vourc’hisien hanvet e Breiz evit mont da Bariz, en em gavaz daou alvokad braz euz a Roazon, boazet euz a bell a oa da lakaat ar gaou da vir, ann daou-man a reaz eur brezel kriz d’ar relijion.\nPa lenner Istor ar Revolution el levriou skrivet gant ar Republikanet, e vezer spontet o velout an hardiegez, ar follentez euz tud ar c’herriou ; evel tud dall e taolzont kuit gouarnerien ho c’herriou evit lakaat en ho lec’h tud nevez. Ar re-man na zentent ket memes euz an Assemblée. An dud iaouank diboëll ha pennou skanv, an dud didalvez a gomande e peb lec’h ; red oa hebken beza hardiz kenan. An hini en doa he vrassa lod e park ar Briz oa neuze ar guella evit hencha ar vro. Seulvui oa kanfard ha sod an dud iaouank en ho menoziou, seulvui oa fall ho oberou ; oberou tud kriz ha divarn.\nD’ar c’henta devez ma oa digoret ar Stadou, 5 mae 1789, ar brezel a gommansas a enep ar relijion hag ar veleyen. Araok na oant azezet var ar bankou etouez ar re all, e oant kondaonet dija e kalon an darn vuia euz an deputet, pe kannadou, oa dastumet eno ouspen mil anezo ; niver kalz re vraz evit m’ho dije hallet biken en em glevout gant furnez.\nAr Stadou a zigoraz eta d’ar bemp a viz mae 1789, ha d’ar bevare euz a miz eost er memez bloavez, tri miz goude oe goulennet digant ann oll dud a Iliz an dilœz a gren euz an oll guiriou o doa bet beteg neuze er rouantelez Frans. An dud a Iliz ne varc’hatjont ket ; ober a rejont deoc’h-tu an dilœz-ze euz ho guiriou.\nNeuze Louis XVI, roue a Frans, o velet pegement a drouz a oa er Stadou rag n’en em glevent devez ebet, nemet evit distruj bemdez eur c’hiz bennag ; o velout an dizurz en em skigna er vro, hag an dud dirollet o sailla var ar maneriou hag ar c’hastelliou, a c’houlennaz sikour an eskibien evit diskuez d’ar bobl he follentez, ha goulen a reaz pedennou publik evit dioual ar rouantelez euz buanegez an aotrou Doue.\nD’ar 14 a viz guengolo 1789, evit senti ouz ar roue, an aotrou Le Mintier eskop Landreger, a skrivaz d’he bobl eul lizer kaer meurbet, enan a lavare : « Allaz, va breudeur, pegen dishenvel eo breman ar rouantelez Frans euz ar pez maz oa guechall : Frans, te oa ar c’haera loden euz ar bed katolik, da vugale oa euz an dud guella ; ha breman setu da brincet divroet o klask tec’hout rag ho c’henvroiz kounaret ; an den euz ar vro enebour d’an den euz ar memez bro ; ar speret a zizentidigez meulet ha savet huel meurbet. Na heller mui na prena, na guerza ; al lezennou n’int mui heuliet ; ar re zo karget da lakaat an dud da senti d’al lezennou n’o deuz mui ar gallout ; an nerz a zo breman e daouarn ar bobl ; hag an nep en deuz da glem euz eun all, a hell skei gantan heb na vo miret outan. An den venjus a zo mœstr da laza nep a zisplij dezan. Ia, goad hor breudeur zo skuillet : ha Pariz, kær ker brudet dre zouzder ha deskadurez he habitantet, a zo bet disenoret gant goad inosant skuillet gant tud henvel ouz loenet gouez er c’hoajou. » Neuze an eskop santel a lavar d’he bobl a vel mad pe seurt c’hoant o deuz an dud difeiz da ziskar ar relijion ; ha n’o deuz goulennet dilœz guiriou an dud a Iliz nemet evit dont œsssoc’h a ben anezo. An dra-ze a oa guir hervez ma velfot dre ar pez a erruaz goudeze.\nAl lizer-se skrivet gant eun eskop, a dlie beza lennet gant respet ha doujans ; mœs an dud fall a laoskaz eur c’hri hag eun hu braz en he enep, hag a oe persekutet pe iskinet an eskop mad-man evit beza grœt he zever.\nGalvet oe da gomparissa dirag an Assemblée Nationale evit renta kount euz he gundu. Tud euz he eskopti o doa soken an hardizegez da c’hervel evel-se ho eskop da veza barnet e Paris. Disonjet oe neuze a gren an doujans dleet d’an eskibien ha d’an oll dud e karg.\nD’an 13 a viz here 1789, an aotrou Talleyrand, hag en deuz saotret he hano dre he drubarderez, a lavaraz d’an Assemblée Nationale, guerza oll danvez an Iliz evit pea dlee ar rouantelez.\nD’an dregont euz ar memez miz an aotrou Boisjelin, ginidik euz a Vreiz hag arc’hescop euz ar ger a Aix, a ziskuezaz skler d’an oll na helle danvez an Iliz beza kemeret na guerzet gant den, nemet e vije bet goulennet araok aotre hon Tad-Santel ar Pab. An eskop-ze hag eur bœlek all, hanvet Maury, o doa komzet ker kaer ma grenaz an dud fall gant aoun da goll ho zam lip he bao, guerzidigez oll danvez an Iliz. Abalamour da-ze, na bermetjont ket rei ar moueziou en devez-ze.\nD’an daou a viz du 1789, oe eun devez ten evit Iliz Frans : Tri mil den fall hanter guisket, heb boutou na lœrou, gant bizier hag armou en ho daouarn, a walgasse an dud a Iliz pa zeuent en Assemblée ; hag e lavarent o dije lazet nep n’en dijet ket roet ho mouez evit guerzedigez madou an Iliz. Lod euz ar veleyen ne gredjont ket dont beteg an Assemblée en devez-ze, ha lod all a oa ker spountet gant ar c’hri hag an hu euz an dud fall, ma oe roet ar moueziou evit ar verzedigez heb difen ebet.\nEur malheur braz oa evit ar rouantelez, hag eun dislealdet euz ar re vrassa ; rag an darn-vyuia euz ar madou-ze a oa bet roet d’an Ilizou, a galon vad, gant tud devot a c’houlenne pedennou evit soulajamant ho eneou goude ar maro ; ho eneou a renkaz chom da leski er purgator, rag na oa mui nag offerennou, na pedennou evito.\nAr verzedigez-ze, grœt gant tud fall, na reaz soulaj ebet d’ar bobl ; rag ar madou-ze oa guerzet kasi evit netra ; ha na brofitaz euz an arc’hant nemet ar re o doa lakeet ober foar varnezo.\nNeuze oe karget eur rummad tud, ispisial alvokadet, da jench lezennou an Iliz ; an neubeut beleyen, hag an daou eskop galvet da labourat ganto, a renkaz ho lezel da ober al lezennou nevez-ze ho unan.\nD’an 13 euz ar miz fever 1790, difennet oe d’ar relijiuset n’em gonsakri da Zoue, en despet d’an difen kaer a reaz var ar poent-ze an aotrou de La Fare, eskop Nancy.\nEvel-ze, tud ar bed, alvokadet difeiz, en despet d’an eskibien ha d’ar veleien vad, rag be o doa hallet dija gouniz en ho c’hostez etouez an deputeet pe kannadou, eun neubeut beleyen ha relijiuset fall, mœz ar relijion. Tud ar bed, tud difeiz a n’em lakeaz etre Doue, etre Jesus-Christ hag an eneou a zibab dreist ar re all, hag a zifennaz euz an dud-ze en em rei d’ho C’hrouer. O dallentez ! o divezdet ! o sakrilaich !\nAn dall koz a jomaz neuze heb lavaret ger, sevel a reaz he zaoulagad serret ha leun a zaëlou varzu an env. An oll amezeien en em dennaz sioul, ho c’halon rannet gant ar glac’har, o klevout pegen braz oa bet guechall er vro an dianaoudegez e kenver Doue !\nAdtapet diwar « https://br.wikisource.org/w/index.php?title=Istor_Breiz,_1893/Rann_26&oldid=168639 »


Henry Gunther - Wikipedia\nPoltred Henry Nicholas Gunther\nHenry Nicholas John Gunther, ganet d'ar 6 a viz Even 1895 ha marvet d'an 11 a viz Du 1918, a oa ur soudard stadunanat. Lavaret a reer e voe ar soudard diwezhañ o vervel e-pad ar C'hentañ Brezel-bed. Lazhet eo bet da 10:59, ur vunutenn a-raok ma vefe lakaet da dalvezout an arsav-brezel.\nHenry Gunther a voe ganet en ur familh alaman-stadunanat e reter Baltimore, e Maryland, d'ar 6 a viz Even 1895. E dud, George Gunther (1869-1919) ha Lina Roth (1867-bloavezhioù 1930), a oa o-daou bugale enbroidi alaman. Desavet e oa bet en Highlandtown, e reter Baltimore. Eno e oa kalz enbroidi pe diskennidi alaman. E familh a yae da iliz ar galon sakr, un iliz katolik roman.\nUnvez Gunther a oa, d'an 11 a viz Du, o tostaat d'ur c'hroashent lec'h ma oa staliet div vindrailherez alaman. Nepell diouzh kêriadennig Chaumont-devant-Damvillers er Meuse, e Loren. Gunther a oa savet, a-enep urzhioù sklaer e gamalad ha serjant, Ernest Powell. Argadet en devoa an Alamanted gant ur c'hleze-fuzuilh war e fuzuilh. Ar soudarded alaman a oa bet kelaouet eus an arsav-brezel da vezañ lakaet da dalvezout a-benn un nebeud munutennoù o devoa tennet a-us pe e-kichen hag o devoa klasket kelaouiñ an Amerikaned en ur huchal hag ober jestroù. Gunther a oa kendalc'het memestra hag en devoa tennet "un tenn pe zaou". Pa voe erruet re dost d'an Alamanted, e voe lazhet gant un heuliad tennoù berr hag e oa marvet raktal.\nPlakenn koun e Baltimore lakaet e 2010.\nAdtapet diwar « https://br.wikipedia.org/w/index.php?title=Henry_Gunther&oldid=1795304 »\nSoudarded marvet e-pad ar Brezel-bed kentañ\nKemmoù diwezhañ degaset d'ar bajenn-mañ d'an 23 Mae 2018, da 06:47.


Bremañ - Niv. 360\nKlevet a reer se e pep lec'h: war vuanaat ez a an Istor. Diaesoc'h-diaesañ e teu da vezañ rakwelet penaos e troio an traoù e rannved-mañ-rannved.\nUgent vloaz zo ec'h adkave o frankiz an teir bro balt, daoust ma oa bet reuz ha freuz enno a-hed an ugentvet kantved ha ma oant bet dalc'het gant dreistgalloud an URSS. Penn o doa gouezet derc'hel ouzh ar rusianekaat.\nEr miz-mañ eta hon eus soñjet e oa talvoudus teurel ur sell ouzh an teir bro vihan-se. O Istor da gentañ evel-just met ivez petra int deuet da vezañ, peseurt diaesterioù o deus kavet war o hent. Goude un nebeud bloavezhioù berzh ez eo aet an tigr da digrig du-hont ivez, e-keñver ekonomiezh.\nEnskrivet eo Istor an teir bro-se, an teir Stad-se, en ul lusk bedel. Derc'hel a ra an niver a Stadoù er bed da greskiñ a vloaz da vloaz daoust da fin ar Stadoù bezañ bet diouganet gant lod. En Europa, paneveken e c'hallfe Stadoù nevez dont war wel en degadoù a zeu: Bro-Skos, Flandrez, Katalonia, Euskadi?...\nPell-pell diouzh hon frederioù a Vreizhiz e c'hall seblantout an traoù-se. Hep komz eus emrenerezh politikel, peseurt emrenerezh meizañ hag ijinañ ar bed a chom ganeomp amañ e Breizh? An emsav e-unan a ra ur yezh "rannvroel" eus ar brezhoneg... Rannvroel eo dazont hor yezh eta. Ur bed all.


1 Pedro 5 CCO - Júuˆ ɨ́ɨˋ ˈgooˋ e catɨ́ɨngˉ - Bible Gateway\n1 Pedro 5 Chinanteco de Comaltepec (CCO)\nJúuˆ ɨ́ɨˋ ˈgooˋ e catɨ́ɨngˉ jaléngˈˋ dseaˋ quiáˈˉ Dseaˋ Jmáangˉ\n5 Jo̱ lanaguɨ iin˜n nifǿnˈˆn jaléngˈˋ dseaˋ cǿøngˈ˜ i̱ quie̱ˊ nifɨˊ quíiˉnaˈ jee˜ laˈóˈˋ ˈnʉ́ˈˋ, dseaˋ lɨ́ɨngˊnaˈ dseaˋ quiáˈˉ Dseaˋ Jmáangˉ, co̱ˈ jnea˜ lɨ́ɨnˊn jaangˋ i̱ quie̱ˊ nifɨˊ laco̱ˈ íˋbre cajo̱, jo̱guɨ camóˉbɨ́ɨ jaléˈˋ iihuɨ́ɨˊ e cangongɨ́ɨngˉ Dseaˋ Jmáangˉ fɨˊ dseˈˋ crúuˆ, jo̱guɨ nitɨ́mˉbaa cajo̱ laco̱ˈ i̱ dseaˋ íˋ e nimoo˜o e laniingˉ ˈgøngˈˊ quiáˈˉ Dseaˋ Jmáangˉ mɨ˜ nijáaˊtu̱r fɨˊ jmɨgüíˋ la. 2 Jo̱baˈ fɨ́ɨˉɨ ˈnʉ́ˈˋ, dseaˋ lɨ́ɨngˊnaˈ dseaˋ cǿøngˈ˜ i̱ quie̱ˊ nifɨˊ, jmeeˉnaˈ íˆ jaléngˈˋ dseaˋ i̱ cangɨ́ɨngˋnaˈ i̱ nɨcaneˈˉ níˆnaˈ i̱ nɨcacuøngˈˊ Fidiéeˇ ˈnʉ́ˈˋ, co̱ˈ i̱ dseaˋ íˋ lɨ́ɨiñˊ lafaˈ joˈseˈˋ quiáˈˉ Fidiéeˇ. Jo̱guɨ jmeeˉbaˈ e jo̱ e ngocángˋ óoˊnaˈ laco̱ˈguɨ iing˜ Fidiéeˇ, jo̱ jaˋ jméeˆnaˈ e laguidseaangˆ o̱ˈguɨ e laco̱ˈ dsináangˊnaˈ cuuˉ cajo̱. Dsʉˈ jmeeˉbaˈ jaléˈˋ e jo̱ e iáangˋ óoˊnaˈ; 3 jo̱ jaˋ ˈnéˉ jméeˆnaˈ lafaˈ dseaˋ fii˜ i̱ laguidseaangˆ quiʉˈˊ ta˜ quiáˈˉ jaléngˈˋ dseaˋ quiáˈˉ, dsʉˈ lɨ́ˈˉ lɨˊ ˈnéˉ e nijmɨˈúungˋnaˈ e niˈeeˉnaˈ røøˋ, jo̱ lajo̱baˈ cuǿøngˋ nijǿøˉ i̱ dseaˋ quíiˉnaˈ do e nijmérˉ laco̱ˈ sɨˈíˆ cajo̱. 4 Jo̱baˈ mɨ˜ tɨˊ lɨ˜ nijáaˊtu̱ Dseaˋ Jmáangˉ, i̱ dseaˋ i̱ laniingˉ do i̱ jmóoˋ lafaˈ ta˜ níˋ joˈseˈˋ, jo̱baˈ ˈnʉ́ˈˋ niˈíingˈ˜naˈ lají̱i̱ˈ˜ e sɨˈíingˆnaˈ quiáˈˉ Fidiéeˇ e jloˈˆ eáangˊ e jaˋ tó̱o̱ˋ jmɨɨ˜ faˈ e niˈíingˉ.\n5 Jo̱guɨ lajo̱bɨ ˈnʉ́ˈˋ cajo̱, jaléngˈˋ simingˈˋ, ˈnéˉ jméeˆnaˈ nʉ́ʉˈ˜naˈ jo̱guɨ e jmɨˈgooˋnaˈ jaléngˈˋ dseaˋ cǿøngˈ˜. Jo̱ lajɨɨngˋ ˈnʉ́ˈˋ jaˋ ˈnéˉ jméeˆnaˈ jløngˈˆnaˈ quiáˈˉ rúngˈˋnaˈ, dsʉco̱ˈ lalab féˈˋ fɨˊ ni˜ jiˋ quiáˈˉ Fidiéeˇ lɨ˜ féˈˋ lala:\nDseángˈˉ teáˋ séeˋ Fidiéeˇ quiáˈˉ jaléngˈˋ dseaˋ i̱ jmɨcǿøngˈ˜ yaang˜,\ndsʉˈ eáamˊ guiʉ́ˉ jmɨcó̱o̱ˈr˜ jaléngˈˋ dseaˋ i̱ jaˋ jmóoˋ lajo̱ dsʉˈ ñiˊbre e ˈnéˉ e nijmɨcó̱o̱ˈ˜ Fidiéeˇ quiáˈrˉ.\n6 Jo̱baˈ cuǿøˈ˜ fɨˊ yaang˜naˈ e Fidiéeˇ nicá̱rˋ nifɨˊ quíiˉnaˈ, co̱ˈ íbˋ dseaˋ laniingˉ ˈgøngˈˊ cajo̱, jo̱ lajo̱baˈ niseáiñˈˋ ˈnʉ́ˈˋ yʉ́ˈˆ mɨ˜ nitɨ́ˉ íˈˋ quíiˉnaˈ. 7 Jo̱baˈ fɨ́ɨˉɨ ˈnʉ́ˈˋ, dseaˋ rúˈˋnaaˈ dseaˋ quiáˈˉ Dseaˋ Jmáangˉ, ˈnaangˋnaˈ caˈˊ jaléˈˋ fɨˈíˆ dsíiˊ e seengˋnaˈ fɨˊ jmɨgüíˋ la jo̱ guiáˆnaˈ jaléˈˋ e jo̱ fɨˊ jaguóˋ Fidiéeˇ, dsʉco̱ˈ dseaˋ dobingˈ i̱ eáangˊ to̱ˈˋ fɨ́ɨngˋ ˈnʉ́ˈˋ contøøngˉ.\n8 Jo̱guɨ ˈnéˉ e ɨ́ˆ áaˊnaˈ røøˋ, jo̱guɨ cajo̱ ˈnéˉ e sɨñiingˇ áaˊnaˈ contøøngˉ e laco̱ˈ jaˋ nijmɨgǿøngˋ fii˜ i̱ ˈlɨngˈˆ ˈnʉ́ˈˋ, dsʉco̱ˈ íˋ dseángˈˉ ˈníˈˋ níimˉbre jneaa˜aaˈ e ngɨrˊ fɨˊ la fɨˊ na lafaˈ jaangˋ ieˈˋ e ˈnángˈˊneˈ lɨɨng˜ i̱ nisángˈˊneˈ. 9 Dseángˈˉ jaˋ cuøˈˊnaˈ fɨˊ e fii˜ i̱ ˈlɨngˈˆ do nijmérˉ e nijmɨgǿøiñˋ ˈnʉ́ˈˋ lajo̱, jo̱guɨ jie˜ mɨˊ tiúungˊnaˈ e jáˈˉ lɨ́ɨngˋnaˈ júuˆ quiáˈˉ Dseaˋ Jmáangˉ, co̱ˈ nɨñíˆnaˈ e jaléngˈˋ rúngˈˋ dseaˋ quiáˈˉ Dseaˋ Jmáangˉ i̱ seengˋ fɨˊ laˈúngˉ fɨˊ jmɨgüíˋ røøbˋ ngɨ́ɨiñˋ iihuɨ́ɨˊ laco̱ˈ ˈnʉ́ˈˋ. 10 Dsʉˈ mɨ˜ ningɨ́ˋ e nɨcaˈíingˈ˜ ˈnʉ́ˈˋ jaléˈˋ iihuɨ́ɨˊ lajeeˇ cateáˋ, jo̱b mɨ˜ nijméˉ Fidiéeˇ e niˈuíingˉnaˈ dseaˋ guiúngˉ dseángˈˉ laco̱ˈ sɨˈíˆ, jo̱guɨ nijmérˉ e nisíngˈˉnaˈ teáˋguɨ fɨˊ guiʉ́ˉ có̱o̱ˈ˜ Dseaˋ Jmáangˉ, jo̱guɨ e nɨta˜ óoˊnaˈ e Fidiéebˇ dseaˋ nicá̱ˋ nifɨˊ quíiˉnaˈ. Dsʉco̱ˈ dseaˋ dobingˈ i̱ eáangˊ ˈneáangˋ jneaa˜aaˈ, jo̱ nɨcatǿˈrˉ jneaa˜aaˈ cajo̱ e laco̱ˈ niˈuíingˉnaˈ dseaˋ i̱ seengˋ cøøngˋ có̱o̱ˈr˜ lata˜ co̱lɨɨng˜ có̱o̱ˈ˜ Jó̱o̱rˊ Dseaˋ Jmáangˉ. 11 Jo̱ eáangˊ laniingˉ ˈgøngˈˊ dseaˋ do lata˜ jee˜ jaléˈˋ e seaˋ fɨˊ jmɨgüíˋ. Jo̱ lajo̱b ˈnéˉ nilɨti˜.\nJúuˆ guicó̱o̱ˈˇ e lɨdséngˆ\n12 Jo̱ laˈeáangˊ có̱o̱ˈ˜ Silvano, jaangˋ dseaˋ rúˈˋnaaˈ i̱ dseángˈˉ i̱ lajangˈˉ lɨ́ɨngˊ dseaˋ quiáˈˉ Dseaˋ Jmáangˉ, nɨcajméeˈ˜e e jiˋjiʉ la e laco̱ˈ nifǿnˈˆn ˈnʉ́ˈˋ jo̱guɨ e nicuǿøˆø ˈnʉ́ˈˋ bíˋ e laco̱ˈ nijmɨtaaˆ óoˊnaˈ e lajaléˈˋ e güeaˈˆ e nɨcaˈíingˈ˜naˈ do cuøˊ li˜ dseángˈˉ e lajamˈˉbaˈ ˈneáangˋ Fidiéeˇ ˈnʉ́ˈˋ. Jo̱baˈ fɨ́ɨˉɨ ˈnʉ́ˈˋ e lajo̱b ˈnéˉ jméeˆnaˈ e teáamˉbɨˈ teáˋ fɨˊ lɨ˜ nɨteáangˉnaˈ có̱o̱ˈ˜ Dseaˋ Jmáangˉ. 13 Jo̱guɨ jaléngˈˋ dseaˋ quiáˈˉ Dseaˋ Jmáangˉ i̱ neáangˊ fɨˊ Babilonia i̱ nɨcaguíngˈˋ Fidiéeˇ do laco̱ˈguɨ nɨcaguíñˈˋ ˈnʉ́ˈˋ, guiéiñˈˊ júuˆ guicó̱o̱ˈˇ quíiˉnaˈ cajo̱, jo̱guɨ lajo̱bɨ i̱ jó̱o̱ˋo̱ i̱ siiˋ Marcos. 14 Jo̱guɨ se̱ˈˋnaˈ guooˋ rúngˈˋnaˈ mɨ˜ jíngˈˊ rúngˈˋnaˈ uii˜ e ˈneáangˋ rúngˈˋnaˈ. Jo̱guɨ güɨlɨseemˋbaˈ juguiʉ́ˉ júuˆ røøˋ lajɨɨngˋnaˈ dseaˋ lɨ́ɨngˊnaˈ dseaˋ quiáˈˉ Fíiˋnaaˈ Dseaˋ Jmáangˉ.\nJo̱ jí̱i̱ˈ˜ jo̱b quiáˈˉ lana.\nJo̱ lanab jí̱i̱ˈ˜ féˈˋ jiˋ laˈuii˜ quiáˈˉ Tʉ́ˆ Simón.


Pajenn:Er Règl ag en drivet-Urh a Benigen, instituet dré er Séraphiq-Patriarch Sant Françæs.djvu/68 - Wikimammenn\nPajenn:Er Règl ag en drivet-Urh a Benigen, instituet dré er Séraphiq-Patriarch Sant Françæs.djvu/68\nMæs ret é ma reint un attantion vras ar en obligation ou dès d’obér ou feah hac amitié guet ou nessan, mar dès caz pé yeinnion étré-zai, ha de restituein, mar ou dès groeit gueu doh t’ou ; rac pihue benac e dosta d’er Sacremanteu guet caz doh é nessan, pé guet é vadeu étré é zeorn, hemb en dout ur gùir volanté d’ou zaccor quentéh èl ma ellou, e dro madeleah Doué é drougueah hac e Sacremanteu de sacrilégeu.\nTertulien en dès ræzon de laret penaus ur hrechén n’en dès anemis erbet ; rac open mé ma dihuennet doh t’ou a obér droug d’er ré n’en dès quet groeit dehou, é ma hoah ordrennet dehou gobér vad d’er-ré en dès groeit poén dehou. Patiantet ur hrechén e zeli el laquat de zoug er victoër a er-ré en anjuli, pé e ra gueu doh t’ou. Er groéz mer-\nAdtapet diwar « https://br.wikisource.org/w/index.php?title=Pajenn:Er_Règl_ag_en_drivet-Urh_a_Benigen,_instituet_dré_er_Séraphiq-Patriarch_Sant_Françæs.djvu/68&oldid=126328 »


Pajenn:Al Lae - Bilzic.djvu/173 - Wikimammenn\nPajenn:Al Lae - Bilzic.djvu/173\nar Vran he devoa lammet. Eno ar paour kêz gober a chomas start : evel eur yenn eo en em siket entre diou beg garreg. Eno e chomo.\nBilzig, krog er varrenn, a zo astennet a-hed e gorf : ne oa ket bet diframmet gant an tôl-mor.\nAn tôliou-mor a yud war ar Vran dismantret. Met tre a zo hag ac’hane n’ ec’h aio ket : skoret mat eo eno.\nBilzig a zavas neuze en e zav.\nHag an daou all ?… Aet er-mêz gant an tôl-mor euzus a fregas warne.\nKlasket an neus e gabiten. Petra eo deut da vea ?… Kavet an neus anean war diarog ar Vran, hanter varo. Poan an neus bet o tiskenn e gabiten er gambr : eno e vefont da vihana en disklo. Gallet an neus enaoui ar c’houlaouenn. Lakaet an neus Glaoda en e wele ; krena a rê gant an aoned hag ive gant ar boan. ar paour kêz kabiten. An tôl-mor an nevoa diframmet anean diwar ar varrenn, stropet anean ouz al listenn ha brevet d’ean e izili ; an eil tôl-mor an nevoa ruilhet anean beteg an a-rôg.\nEur voutailhad gwin-ardant a oa en armel ar gambr : roet an neus d’ean eur bannac’h mat.\nAr mor en-dro d’ê a groze, an avel a skrije : aman, da vihana, emaint en savete. Met e pelec’h emaint ?\n— Hag an daou all, Bilzig ?\n— N’ouzon ket, kabiten.\n— Na gwasa tôl-amzer, pôtr !\nDa c’houlou-de, an avel a zinerzas eun tammig. Pa zavas war ar pont, e welas ar Vran entre diou garreg uhel : unan anê a roe skoazell d’ar Vran eus tu ar mêz hag he devoa miret na vije bet dismantret krenn gant an tôliou-mor ; eben a dorre nerz an avel diwar an douar.\n— En antre Perroz omp, kabiten, eme Bilzig.\nAr Vran a zo dizoloet abret gant ar valtouterien hag ar besketerien, hag, a-rôk kreiste, an daou bunseo a oa en o gwele e-barz gwella osteleri a oa en bourk Perroz.\nBilzig, tomm d’ean, an neus grêt eur gouskadenn vat, met ar\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/173&oldid=160259 »\nKemmoù diwezhañ degaset d'ar bajenn-mañ d'an 26 Ebr 2020, da 14:38.


Richardis Swabia - Wikipedia\nRichardis Swabia, pe Santez Richardis, pe Richgard, pe Richarde e galleg, (war-dro 840- † 18 a viz Gwengolo etre 894 ha 896) a oa ur briñsez frank, merc'h da Erchanger Souabia, kont palatin Nordgau en Elzas. Brudet e oa da vout deol.\nPicture changed—update the caption if needed:\nBarn an tan, gant Dirk Bouts\nGanet e oa en Elzas. He zad a oa eus an tiegezhiad Ahalolfinger.\nE 862 ec'h euredas da g-Karl an Tev, a oa da vout impalaer ar C'hornôg . Kurunennet e voent o-daou e Roma e 881 gant ar pab Yann VIII. Bugel ebet n'o doe.\nBec'h en doa Karl gant ar Vikinged a rae freuz ha reuz er vro, ha ne zeue ket a-benn da dalañ oute. Krog e oa da spontañ ha da bennfolliñ.\nPennkuzulier Karl e oa Liutward, ha kasoni a vage baroned al lez outañ. Se zo kaoz moarvat ez ejont da gontañ d'an impalaer ez avoultre gant Richardis.\nTamall a reas Karl neuze d'e wreg bezañ avoultrez ha kas a reas anezhi kuit war zigarez ne oa ket gwir briedelezh etreze. Prosez a voe. Barnet e voe voe Richardis dre an tan, ha didamallet. Serret e voe Karl en un abati. Klask a reas Richardis kemer ar galloud neuze met ne deuas ket a-benn.\nA-benn ar fin en em dennas en abati Andlau, 35 km eus Strasbourg, a oa bet diazezet ganti war he douaroù en 880, a-raok dezhi bout kaset kuit gant he fried, ha ma oa he nizez Rotrod a oa abadez.\nRichardis a boe ivez abadez e Säckingen ha Zürich.\nMervel a reas Richardis en Andlau d'an 18 a viz Gwengolo ha beziet e voe eno. Anvet e voe da santez war-lerc'h he marv.\nBiographisch-Bibliographisches Kirchenlexikon: Richardis (de)\nWiegand, W.: Richardis, e-barzh Allgemeine Deutsche Biographie (ADB), vol. 28, Leipzig 1889, pp. 420–421 (de)\n↑ Richardis el lec'hienn FMG\n↑ Richardis ha Karl a douas, e 887, pa oa bet graet an tamall a avoultriezh, ne oa ket bet kaset ar briedelezh da benn\n(de) He buhez\nAdtapet diwar « https://br.wikipedia.org/w/index.php?title=Richardis_Swabia&oldid=1610550 »\nDernière modification le 9 Gen 2015, à 18:15\nKemmoù diwezhañ degaset d'ar bajenn-mañ d'an 9 Gen 2015, da 18:15.


Sketla Segobrani vol1/Rann 26 - Wikimammenn\nSketla Segobrani vol1/Rann 26\nPrud’homme, 1923 (Kenta Kevrenn, p. 132-136)\n◄ Ermaeziadeg bagad ar Vran ha dalc’hidigez glannad an Albis gant Drutos Ermaeziadeg bagad an Taro Dumnos a gemer glannad an Albis-Uhela. Skrapidigez Ambia ha Kinge Ermaeziadeg bagad an Tourc’h-gouez. Sagroviros gounezour da c’hlannou ar Visuria hag ar Vimina ►\nErmaeziadeg bagad an Taro. — Dumnos a gemer glannad an Albis-Uhela. Skrapidigez Ambia ha Kinge.\nGoude-ze, Dumnos, mab Bitus , a zeuas eus ar vro-Wenn, gantan seiz mil a baotred ha seiz mil a blac’hed yaouank. An taro Vindobennakos eo a henchas ar bagad etrezeg ar c’hornog hag a reas d’ezo tremen an Albis el lec’h m’en doa Momoros e dremenet diagent (2). Er gompezenn, graet enni gant Momoros e genta ehan, e vanas a-zav an taro. Dumnos, mab Bitus, hag e vagad, eo eta a adsavas dismantrou hag ano Manobriga « krenvlec’h Manos ». Int-i eo a dalvezas gwall-daol ar gizadeg a oa bet skôet ouz bagad ar Marc’h gand Erkuniz. Rak, p’oa deut ar re-man da laerez o saout, ha tizet ganto zoken skrapa diou eus o maouezed, e renas Dumnos, e penn e genvrezelourien ha brezelourien bagad ar Vran, eun argadadeg war an douarou anezo. Kement kêriadenn, kement krenvlec’h piaouet gand Erkuniz e traonienn ar Sala a voe kemeret an eil war-lerc’h egile ha pulluc’het. Ar re eus ar vroïdi n’ejont ket d’en em repui e-kreiz ar meneziou a voe devet en o c’heriou, beuzet o tremen ar stêriou pe lazet war an emgannlec’h. A-unan ganto e varvas o chatal, rak gouestlet da zoue ar brezel ez oa bet an enebour ha kement a oa en e gerz. E kember an Albis hag ar Sala, da evezia penn an draonienn ma red ar stêr ziweza-man, e voe savet kêr Kondatobriga « krenvlec’h ar C’hember ». Ar re-man eo ar c’hêriou hag ar c’hrenvlec’hiou all a voe savet gant bagad an Taro : Tarvonemeton « neved an Taro » , Sonnokétodunon « krenvlec’h koad an Heol », Orkoritus « roudour ar Penn-moc’h », Akaunon « ar Roc’h », Aresida « nes ar C’hoad », Dubra « an Douriou ».\nAmbia ha Kinge  eo anoiou an diou vaouez a vagad an Taro a voe skrapet gand Erkuniz. An taol-ze a zesrevellin aman dre ma ’z int-i an diou genta eus ar meuriadou gwirion a gouezas etre daouarn an Estren. Nemet, evurusoc’h eget meur a hini eus o diskennadezed war o lerc’h, e voent dieubet gand o c’hrenvroïz nebeudig goude ma voent bet skrapet. Berr-berr e voe an dalc’hidigez anezo ha ne vanas warno da heul na mez na saotr. Salo ha yac’h e voent digaset gand o friedou en-dro d’o logellou, da vriata eno, e-kreiz barrou o levenez, o daou vugelig o doa lezet er gêr hag a lenve d’o mammou. Setu aman an danevell evel ma teu gant tud Lugidunon war ar Viadua.\nAntronoz skrapadeg ar saout gand Erkuniz, an diou vaouez yaouank, a zo bet ano anezo, a oa aet, kerkent hag an deiz, dre greiz ar gwez haleg, war glann ar stêr, d’en em walc’hi ha da c’houronkedi. Deut ez oa ganto o ounnered moumoun, o c’herniel livet e glas, o devoa-i savet hag a vane dalc’hmat en o c’hichen ouz o heulia dre ma ’z aent. P’en em gavjont er c’houronklec’h, plac’h ebet all n’oa digouezet eno c’hoaz, rak a-vec’h ma tarze an heol. Ken didud ha ma tiskouezent beza n’oa ket glannou ar stêr avat, digaset m’oa bet di gant doueed ar Skaled eur vag vras pilprennek, enni daouzek Erkuniad, ouz o ren eur pengadour bleo-melen. Al lec’h-ze eus ar stêr, glan ha dizoun an dour ennan ha traezennet-moan ar strad anezan, o doa klevet dre o spïerien ez oa bet dibabet da gouronklec’h gant merc’hed Manos. Ha di ez oant deuet e-kreiz noz. Hag int breman dindan guz e-mesk ar raoskl, en o meno skrapat hini-pe-hini. Kenta ma weljont an diou vaouez yaouank o tiskenn en dour, e lammjont ganto ; evito da stourm taer, o eren a rejont hag o zeurel e strad o bag, ha tec’hout kuit goude, bec’h ganto war o roenvou.\nAr beurevez-se end-eeun edo en enezenn e-kenver d’ar c’houronklec’h unan eus keneiled yaouank Dumnos, mab Bitus. Maros, mab Koviros , eo a raed eus an den yaouank-man. War e davig ez oa deut en enezenn, kent tarz an deiz, da sellout ouz gripedou dourgoun en doa antellet en derc’hent. Edo war e zistro daved e vag, gantan daou zourgi war e skoaz, pa zeuas d’ezan mouez Ambia ha Kinge a oa oc’h en em ziwiska war ar c’hlann-eneb. E kuz edo e vag e-kreiz ar raoskl rag-eeun d’al lec’h m’en em gave ar maouezed. Gant-se, pa n’houle ket o diaeza dre dreuzi ar stêr d’an ampoent, e teuas war e giz. Edo o paouez teurel e zourgoun d’an douar hag en em astenn war ar geot e-kreiz an enezenn ; setu ma klev, a-greiz-holl, eur c’halvadeg hag eur vlejadeg a ra d’ezan sevel evel eun tenn. Ha petra a wel en eur zigouezout war ribl an dour ? An daouzek Erkuniad gand o rener o tec’hout diwar herr, ganto Ambia ha Kinge, ereet treid ha brec’hiou, e strad ar bilprennenn anezo, e-keit ha m’eman an diou ounner dilezet o lenvadenni.\nMaros, mab Roviros ! eur mat ha gwirion a baotr ! eun hael ha kadarn hini ! Hag hen e-unan-penn ouz trizek, ne dermas ket da zistaga e vag evit redek war-lerc’h Erkuniz. A-drugarez d’ezan, ya, a-drugarez d’e galon start, d’e benn eskuit ha d’e ziouvrec’h nerzek eo e voe dieubet an diou vaouez yaouank, ma c’halljont adgwelout o friedou hag o bugale. Heulia ar skraperien a reas war an holl gammdroiou a rejont dre ar c’hanoliou etre an enezennou ; n’o lezas ket da re-bellaat na beza nepred a-ziwar-wel dioutan ; ne spontas ket rag ar saeziou, an daredou hag ar mein a stlapent outan hag a gazarc’he a-bil en-dro d’ezan hag en e vag ; dre e skiant-veiz hag e zizaouzan e tiarbennas ar spiou hag ar stignou a antelled outan a-greiz raosklegou ha broenegou ar stêr, er c’hildroiou hag er strizredennou anezi. O roenvat hag o seni ar c’horn-boud da gelenn ha da hencha e genvrezelidi, e renas an argasadenn beteg ar penn, hag hen gloazet hag o redek e wad dre veur a c’houli.\nD’e genta korniadenn, laosket gantan en eur deurel e droad en e vag, ez oa diredet e genvrezelidi war glann ar stêr. Gwel an diou ounner dilezet, ar raoskl flac’het, roudou ar stourmadenn er riblennad a rôas da anaout d’ezo petra a oa c’hoarvezet. En em ranna a rejont e tri bagad. Eun darn, aet en o bagou, en em daolas war lerc’h Maros. Re-all, treizet ganto ar stêr ha douaret en tu-hont, en em rôas da heda ar c’hlann dehou, o lezel aman hag ahont brezelourien da evezia ar wazredenn. Kemend-all a voe graet gand an trivet strollad war ar c’hlann gleiz. Ar re war varc’h, o kas war-raok a-benn-herr eeun dirazo, a dizas, ne voe ket pell, al lec’h ma tastum ar stêr hec’h holl zouriou en eun naoziad, ha hi peurzieub a enezennou, diharz-kaer d’ar sellerien da welout an holl red-dour en e led eus an eil glann d’eben. En em zizilha a rejont eno war-hed ar glannou, a bep tu d’ar ster, peb a wareg, a vatalm, a c’hoaf-bann ganto en o daouarn, dare da skei.\nErkuniz, oc’h en em welout dalc’het etre marc’hegerien ha bageerien meuriad an Taro, ne strivjont ket da dremen. Dilezet ganto o filprennenn, e klaskjont mirout o buhez e kuz strouez an enezennou. Hogen, emluziet gand an diou vaouez a gasent ganto, gwerzet dre an trouz a raent o tec’hout, ne voent ket evit kas o menoz da vad. Kelc’hiet e voe an enezenn ma ’z edont, hag e touaras enni holl vrezelourien Vanos. Enket en eur c’hognad eus an enezenn, goude eun taer a stourmad, ne voe ket hir ma voent lazet holl, an daouzek a oa anezo, gand o rener. Ha dishualet Ambia ha Kinge !\nSetu aze an danevell graet anezi « taol-kaer Maros, mab Roviros », pe c’hoaz « skrapadenn Ambia ha Kinge ». Dezrevellet e voe d’in war ribl ar Viadua gant Kobrovomaros, toutius Lugidunon . Eun den fur ha desket eo an toutius-se, hag eur brezelour kadarn, o tenna d’eur gwad koz hag uhel, p’en deus e-touez e gourdadou Senoris, an eil roue eus ar vro-Wenn. Iliatis, pried Arabia, breur da Ginge, a zo ivez en e nesanded.\n↑ Dumnos, iwerzoneg domun « bed », kembraeg dwfn « doun ». — Bitus « bepred, peurbadus, bed », iwerzoneg bith, kembraeg byd « bed », iwerzoneg bith, bid, kembraeg byth « bepred » (ha brezoneg bis-, e biskoaz, bisviken, distreset e birviken), D’Arbois, Noms Gaulois, pp. 90-7.\n↑ « Gwenn e gerniou », iwerzoneg Findbennach, ano eun taro brudet, D’Arbois, les Druides et les dieux celtiques à formes d’animaux (1906), p. 189-90. A vefe ger-evit-ger e brezoneg Gwennvannek.\n↑ Ambia, ano-plac’h war eun enskrivadur eus an Alpou ; keferata ambio- gand an iwerzoneg koz imbe « moger-zouar, savenn, kleuz en-dro d’eur park pe d’eun ti », D’Arbois, Noms gaulois, p. 35-6. — Kinge « ar gerzerez », ano-plac’h war eun enskrivadur eus Galia, ibid. p. 43.\n↑ Mâros, iwerzoneg mar, mor, kembraeg mawr « meur » ; Roviros, kembraeg rywr « den-meur ».\n↑ Toutius « reizaouer-meur ar vroad ? » D’Arbois, Noms gaulois, p. 15.\nAdtapet diwar « https://br.wikisource.org/w/index.php?title=Sketla_Segobrani_vol1/Rann_26&oldid=163622 »\nDernière modification le 7 Eos 2020, à 15:28\nKemmoù diwezhañ degaset d'ar bajenn-mañ d'an 7 Eos 2020, da 15:28.


Timbroù Transvaal - Wikipedia\nEmañ Transvaal e biz Suafrika, « en tu all d’ar stêr Vaal ». E 1856 e voe krouet ar Republik gant ar vBoered, badezet « Zuid-Afrikaansche Republiek » gante, met poan he doa o terc’hel d’he frankiz a-enep levezon ar Saozon eus trevadennoù Kab ar Spi Mat ha Natal. Staget eo Transvaal ouzh an Impalaeriezh saoz e 1877. Gant ur stourm armet, kaset adalek 1880, e teuas a-benn ar vBoered hag o fennrener Paul Krüger da gas an alouberien kuit. « Eil brezel ar vBoered » a grogas e 1899 avat, kriz ha didruez e voe evit ar boblañs. Echuiñ a reas gant trec’h ar Rouantelezh-Unanet. E miz Mae 1902 e kouezhas Transvaal (ha Stad dieub Orañjez) dindan beli Breizh-Veur.\nD’an 31 a viz Mae 1910 e savo Transvaal, asambles gant proviñsoù Natal, Stad dieub Orañjez ha Kab ar Spi Mat, ur vro unvan gant statud un Dominion: Unvaniezh Suafrika.\nAdalek 1994 ez eo rannet an Transvaal e peder rannbarzh e-kreiz Republik Suafrika : Gauteng, Mpumalanga, Limpopo ha Proviñs ar Gwalarn.\nAn timbroù kentañ, embannet e 1869, zo eeun a-walc’h. Lakaat a reont da wel ardamezioù ha bannieloù ar vro, hag an alc’hwez « Z. AFR. REPUBLIEK ». Adembannet e vint ingal betek 1877 pa goll ar vro hec’h emrenerezh. Soulgarget eo an timbroù-se gant « V.R. TRANSVAAL ». E 1878 ez eus lakaet e gwerzh un timbr poltred ar Rouanez Viktoria warnañ, a-zindan ar meneg « Transvaal Postage ».\nAdsavet eo ar Republik e 1881 hag embannet e 1883 ur rummad timbroù gant tresadenn ardamezioù ar vro, evit broudañ ar santimant broadel hag ar frankiz adkavet. Ne bado ket avat, rak e 1900 ez eo ac’hubet an Transvaal gant soudarded an trevadennoù amezek. Soulgarget e vez an timbroù nevez-se gant al lizherennoù V.R.I. (« Victoria Regina Imperatrix ») hag E.R.I. diwezhatoc’h (Edwardus Rex Imperator) evit merkañ aotrouniezh Breizh-Veur. E 1902 ez eus embannet un timbr gant poltred ar Roue Edward VII, evel e n’eus forzh trevadenn eus an Impalaeriezh.\nAdalek 1910 e vez implijet timbroù Unvaniezh Suafrika ha re Republik Suafrika (RSA) en eil rann an XXvet kantved.\nAdtapet diwar « https://br.wikipedia.org/w/index.php?title=Timbroù_Transvaal&oldid=1253677 »\nKemmoù diwezhañ degaset d'ar bajenn-mañ d'an 12 Mez 2012, da 09:53.


Eujen ar Rouz - Wikipedia\nEujen ar Rouz\nEujen ar Rouz (1893-1976), pe Eugène Le Roux en ti-kêr, "Evnig Penn-ar-C'hoad" e anv skrivagner, a zo un Tregeriad anezhañ, brudet e ganaouennoù hag e bezhioù-choari.\nGanet eo bet Eugène Le Roux d'an 9 a viz Gwengolo 1893 e Peurid-ar-Roc'h. Goude-se e kemeras an anv-barzh « Evnig Penn-ar-C'hoad », anv al lec'h ma oa o chom hag a zo anvet « Le Chef du Bois » war banelloù-hent Peurid-ar-Roc'h ! Pa oa bugel c'hoazh e kemeras perzh e gouelioù kentañ Bleuñ Brug hag a oa aozet gant kure yaouank Sant-Nouga, Yann-Vari Perrot, e maner Keryann, e Bro-Leon. Deuet eo da vezañ tamm-ha-tamm saver kanaouennoù ha pezhioù-c'hoari. Dont a rae brud dezhañ amañ hag ahont e Bro-Dreger dre ma kemere perzh e gouelioù a bep seurt. Ezel e oa eus Breuriezh ar Brezhoneg, ha skrivañ a rae e kelaouennoù evel "Arvorig".\nE 1922, ez eas Evnig Penn-ar-C'hoad da Bariz da labourat e Ministrerezh an Arc'hantaerezh hag an dra-se a reas e-pad dek vloaz. Evnig a oa d'ar c'houlz-se ezel eus Kelc'h Keltiek Pariz ha barner er c'henstrivadegoù displegañ ha kanañ e brezhoneg hag a veze dalc'het bep bloaz eno. Distroet e oa da Vreizh e 1933 rak anvet e oa bet da dailhanter da Rosko.\nDegemeret e voe da ezel gant ar C'hoursez pe Gorsez.\nAet e oa da Berwenan war e leve-kozhni e 1956 hag eno e kendalc'has da labourat war hon sevenadur. Degemer a rae a bep seurt tud en e di. Da skouer, mont a reas Makoto Noguchi da vrezhonegañ gantañ alies.\nMarvet ha douaret eo bet e Plougouskant d'an 19 a viz Ebrel 1976.\nSkrivañ a rae p'en deveze un tamm amzer. Kemer a reas perzh e kenstrivadegoù ar Bleuñ-Brug ha goude gounit meur a briz e voe embannet e sonioù da c'houde e Feiz ha Breiz hag e Breiz, krouet e 1927 ha renet gant e vignon Erwan ar Moal.\nMeur a ganaouenn a zo brudet en deiz a hiziv c'hoazh, dreist-holl e Bro-Dreger. Menegomp :\n« Son ar sistr », « Son ar c'hafe », « Salud Breizh ».\nE 1930 ez eus bet embannet un teskad kanaouennoù poblek ennañ e ganaouennoù brudetañ, « Eun dornad Brug », gant Mouladurioù Breiz, ha moulet e ti-moulañ Superbie e Gwengamp (1930).\nSkrivañ a reas ivez e Pariz daou fentc'hoari : "Ar barr-avel" hag "Ar barner barnet" hag a voe c'hoariet meur a wech e Lannuon, e Tregastell, e Boulvriag, e Pleuvihan hag e lec'h all.\nGounit a reas meur a briz gant sonioù a voe embannet da-c'houde e Feiz ha Breiz hag e Breiz. Embannet ez eus bet teir c'hanaouenn warn-ugent e 1962 gant Emgleo Breiz, « War hentoù Breiz » gant e ganaouennoù beilhadegoù, ha moulet e ti Prudhomme e Sant-Brieg.\nUr bern pennadoù a zo bet savet gantañ e "Breiz" hag en "Arvorig".\nGeriadur ar skrivagnerien ha yezhourien, Lukian Raoul, Al Liamm, 1992\nAdtapet diwar « https://br.wikipedia.org/w/index.php?title=Eujen_ar_Rouz&oldid=1824261 »


Pajenn:Al Lae - Bilzic.djvu/154 - Wikimammenn\nPajenn:Al Lae - Bilzic.djvu/154\nHag e-pad n’ouzon ket ped nozvez, Janedig ne oa ket bet evit kousket, en eur zonjal en holl draou-ze. Erwanig a oa he muia-karet. Siouaz ! he zad ne roïo ket d’ei e ôtre evit dimei gantan.\n— Kaer a po gortoz — an nevoa c’hoaz d’ei adlavaret an devez all ar brigadier — kaer a po gortoz, va ôtre ne po ket. Dimei gant Erwanig ne ri ket : va merc’h ne vo ket gwreg eur martolod !\nRankout a raïo eta dimei gant eur maltoutier !\nHa war e evor e save skeudenn ar marc’heg… Ar marc’heg ! hanter rivinet a gorf hag a ene, pinvidik c’hoaz evelkent… Eur marc’heg !…\nPed gwech e troas, e tistroas, hep gallout o zibuni, ar mennoziou-ze en he fenn ?\n— Ma ! emei d’ei he-unan goude eun nozvez a drubuilh, ma n’am me ket Erwanig, gwell eo ganen ar marc’heg eget eur maltoutier. Da vihana itron e vin, ha pinvidik. Ha marteze !… Piou a oar petra a guz e plegiou he mantell an amzer da zonet ?…\nAr marc’heg eta a deue d’ar maner eur wech an amzer, ha bemde d’ar bourk : eun digare bennak e kave atao evit dont da welet e vignon ar brigadier. Janedig a rê d’ean digemer mat, hag, eun devez ma oa ganti o kôzeal war dreujou an nor, e c’houlennas hag hi a falvefe d’ei dont da vea itron yaouank en Kervarker.\n— Goulennet digant va zad, a respontas Janedig.\nEun devez ar marc’heg hag e vamm a ziskennas d’ar bourk : ar mevel a skoras ar c’harronz dirak ti ar brigadier. Penôs an itron goz he devoa pleget he imor, he rogente, evit dont da c’houlenn merc’h eur brigadier da vea gwreg penn-hêr Kervarker, an ôtrou marc’heg Leskorr ?…\nAr zul war-lerc’h, an ôtrou person an neus embannet an daou den yaouank, ha, goude ar gousperou, eo bet grêt en Kervarker fest ar c’houlennadeg.\nAn ôtrou Leskorr a ginnigas d’e vestrez eur walenn aour eus ar re gaera, hag en argourou an neus roet d’ei pemzek kant skoed leve.\nAn eured a vo lidet an dek a viz meurz.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/154&oldid=160099 »\nKemmoù diwezhañ degaset d'ar bajenn-mañ d'an 25 Ebr 2020, da 17:20.


Kollet hon eus ur vignonez hag ur genlabourerez feal ! - KEAV\nUr c’heloù fall a roomp deoc'h da c’houzout : e-kreiz ar miz tremenet, miz Even, e oa fall tre an traoù gant Nikol, ur stourmerez a bell zo e KEAV. Ar re ac’hanoc’h a zo bet en hor c’hamp o deus anavezet anezhi sur a-walc’h… Buan tre war-lerc’h e oa bet diskleriet gant ar vedesined e yae war fallaat da vat an traoù ganti ha ne dalveze ket ar boan kendrec’hel… Tremenet e oa bet Nikol, gant he familh en he c’hichen, d’ar merc’her 17 a viz Even, nebeut war-lerc’h peder eur hanter…\nGant ar familh e voe goulennet diganeomp lenn ur bedenn hag ur varzhoneg brezhoneg e-kerz hec’h obidoù. Soñjet hon oa e vefe mat kontañ un tammig al labour a oa bet graet ganti ganeomp ha lavaret trugarez dezhi evit ar sikour e oa bet evidomp… Asantet e oa bet gant ar familh… E fin al lizher-mañ e kavoc’h ar varzhoneg hag an tamm poz a oa bet lavaret…\nEn hec’h interamant e oa bet tri ac’hanomp, Anna, Gwenn ha Yvon, en anv KEAV. Lennet e oa bet ur bedenn ha goude ur varzhoneg bet skrivet gant Anjela Duval ha diwezhatoc’h un destenn e brezhoneg (hag e galleg evit ar familh), un destenn verr diwar-benn he liammoù gant ar vro, he labour gant KEAV. Komzet hon eus en anv holl izili KEAV...\nUr stokad eo bet an darvoud-se evidomp-ni, evidomp-ni holl, koll ur c'henlabourerez ken feal hag ur vignonez ouzhpenn an dra se !\nChom a raio en hon envor !\nAr varzhoneg a zo bet lennet en hec’h eñvor\nKannadez an Nevez-Hañv\nUr velvenn velen ’m eus gwelet\nEn hentig don o nijellat\nO troidell’ hag o koroll’\nHa hi drantik ha hi bagol.\nAr bokidi-laezh a dride\nHag a lâre ’n eil d’egile :\n— Sell hi ’ta o kammigellat !\nMezv eo ? Pe ’mañ ’c’hoariellat ?\nMezv gant frond ar bisoù haleg\nPe trellet gant aour al lanneg ?\nAr roz-kamm, int, he salude\nHag he fede dont d’o bete\nUvel ha stouet o fennoù,\nO vousc’hoarzhin ’dan o c’hoefoù\n… Hogen davet ar velionenn\nEo diskennet ar valafenn\nAr velionenn glas he lagad !\n… Ar roz-kamm o deus kalonad…\n28 a viz Meurzh 1968\nNe oas ket ganet er vro-mañ, deuet e oas abalamour d’ar mor da gentañ. Pa oas deuet da vevañ gant da waz, da chom amañ, e Gwengamp, e Plouvagor, ’t oa graet anaoudegezh gant ar vro. Brav e oa ar vro, plijet e oas gant ar mor hag o pourmen er c’hornioù distro war ar maezioù !... Anavezet ‘ t oa an dud, lod anezhe gant ur yezh all en o c’henou, an dañsioù a veze dañset ha na veze ket er broioù all… Ha karantez ac’h eus bet ouzh ar vro-se, an dud-se hag o sevenadur…\nDesket ac’h eus dañsal, an holl zañsioù, bet out er festoù-noz o tañsal hep di’han, ha dañsal a raes-te a zoare…\nDesket ’t eus brezhoneg, ha dalc’het da zeskiñ, selaouet an dud kozh eus ar vro, selaouet enrolladennoù betek kompren mat anezhe, ha te, neuze, da gaozal a zoare ivez...\nHon staj KEAV ‘t eus graet, stajiadez da gentañ, skoazellerez goude ha kelennerez er fin.\nHa skol vrezhoneg ac’h eus graet amañ e Gwengamp. Ha sekretourez oas bet e skolaj Diwan e Plijidi e-pad un toullad bloavezhioù…\nFin ar bloavezh 2012 oas bet operet, e 2014 oas-te ouzh ar stern en-dro, ouzh da urzhiataerez. Dastumet ‘t oa enrolladennoù eus RKB evidomp ha savet ’t-oa un “montaj”-enrolladenn evit ober kentelioù Distagadur-Pouez-mouezh hag a-drugarez d’az labour hon oa graet, evit an dachenn-se, ar sizunvezh staj ar gwellañ hon oa bet graet biskoazh…\nEvit pep tra, hep ankouaat ar c’hrampouezh a raes-te deomp, trugarez, mil drugarez Nikol…\nDiskuizh e peoc’h bremañ….


Lid-reiñ al label a live 1 Ya d’ar brezhoneg da Skol-veur Breizh-Izel\nDalc’het eo bet al lid-sinañ e Brest d’ar 15 a viz Du 2019\nGant an it. Lena Louarn, besprezidantez ar C’huzul-rannvro karget eus yezhoù Breizh ha besprezidantez an OPAB eo bet roet al label a live 1 eus an emglev Ya d’ar brezhoneg d’an ao. Matthieu Gallou, prezidant Skol-veur Breizh-Izel, dirak an ao. Ronan Divard, mestr-prezegenner ha karget da gas an emglev da benn hag an it. Marine Le Gall-Ely, besprezidantez SBI.\nDivizet a oa bet gant ar skol-veur e 2017 kas da benn 6 ober evit diorren ar brezhoneg. Deuet eo a-benn ha stadet ez eus bet gant an Ofis publik int bet kaset da bennvat : kartennoù-hetoù divyezhek, panellerezh divyezhek er savadurioù, digoridigezh unvezioù kelenn dieub evit deskiñ brezhoneg, enklask evit gouzout pegen dedennet eo ar studierien gant ar yezh hag evit deskiñ anezhi, enklask evit gouzout petra emañ koskor ar skol-veur o c’hortoz ha peseurt ezhommoù o deus evit a sell ouzh deskiñ ar brezhoneg, kemer perzh er Redadeg. Disseurtaet eo bet an oberoù brudañ gant ar Skol-Veur ha skignet ez eus bet ganti skoroù divyezhek e meur a dro.\nEmbannet en deus ar prezidant emañ ar Skol-veur o studiañ oberoù all : e soñj emañ ar Skol-veur da ziorren he c’hehentiñ niverel e brezhoneg peurgetket.\nEmbannet he deus an itron Louarn en he frezegenn pegen laouen e oa o welet kalz muioc’h a vrezhoneg er c’hampus. Pouezet he deus war ar fed e ranker digeriñ stummadurioù nevez er skol-veur evit ar studierien, a grog da zeskiñ brezhoneg pe a zeu eus an hentadoù divyezhek, evit sikour anezho da vezañ prest da vont e bed al labour ma c’houlenner aliesoc’h-aliesañ barregezhioù war ar yezh.


Hon holl servijoù all - Nat B.Good\nD'ho lakaat da c'hounit amzer ha deoc'h d'en em soñjal war ho charre\nRak, ya, dav eo deoc'h komprenn e c’hallit merañ ho pezañs war ar web hag ar rouedadoù sokial e-giz ma faot deoc’h, hañ ?!?\nBuheziñ rouedadoù sokial, krouiñ skoroù-gwelet hag ho pajenn vicherel, abadennad foto : hor servijoù ouzhpenn e Kemper.\nAn dibaboù disheñvel a ginnigomp deoc’h amañ hol laka da greñvaat ho kehentiñ niverel, met hep mont gant un treuziad evit-se ! Neuze, sed aze an traoùigoù ouzhpenn a ginnigomp deoc’h ivez. An dibaboù disheñvel-mañ a ro deoc’h an tu da respont d’hoc'h ezhommoù ha d’ho palioù en un doare personelet. Evit gwir, emañ ar prizioù ken valigant hag an abegoù a laka ac'hanoc'h da c'hervel Nat B.Good.\nDizoleiñ a reoc’h ar rentañ servijoù disheñvel a ginnigomp deoc’h e-giz sevel ho pajenn vicherel war ar rouedadoù sokial, krouiñ skoroù niverel, aozañ ha lakaat oberennadoù foto da dalvezout, buheziñ ho rouedadoù sokial er-maez eus an eurvezhioù labour, lakaat war sav c’hoarioù-kenstrivañ, bizskrivañ dielloù urzhiataerezh... Pe kement tra ho pefe ezhomm da gaout !\nDeuit e darempred ganeomp evit gouzout muioc’h hag evit ma c’hallfemp respont d’ho koulenn brav ha kempenn.\n• Dont a rit e darempred ganeomp evit displegañ deomp hoc'h ezhommoù.\n• Spisaat a reomp asambles ar "pedavare" hag ar "penaos".\n• Kas a reomp deoc'h ur rakpriz.\n• Dont a reomp en-dro davetoc'h. Ha bec'h de ' ï, 'mañ an traoù kuit !\n• Displegañ a reomp deoc'h penaos emaomp o vont da stagañ ganti.\n• Hervez ar servij ho pefe c'hoant da gaout en em gavomp asambles evit gwir war al lec'h (pe get).\n• Eskemm a reomp ganeoc'h kement hag a vo ezhomm dre delefon pe dre bostel.\n• Reiñ e reomp deoc'h hol labour ur wech ma vo bet kaset da-benn ganeomp, pe neuze e prêgomp asambles eus ar jeu (evit buheziñ rouedadoù sokial er-maez eus an eurvezhioù labour pe evit c'hoarioù-kenstrivañ).\nHa setu ni, plijet da vezañ lakaet hor chemet en ho servij !\nSEVEL HO PAJENN VICHEREL\nWar ar rouedad (pe rouedadoù) ho peus dibabet e vez savet pajenn ho merk, lakaet e plas meur a arc'hweladur (staliad enlinenn, respontoù emgefrekaet, ... ) evit merkañ mat louc'h ho pezañs war ar rouedadoù.\nGwellaat ho skoroù-gwelet, enframmañ ho logo, krouiñ skoroù niverel evit hoc'h embannadurioù war ar rouedadoù sokial diouzh ho c'hoant.\nABADENNOÙ FOTO HA VIDEO\nMont war al lec'h, degemer produioù, leurennañ ho produioù, abadennadoù hag eilaozadurioù foto gant lagad akuit Nat PennArBed evit spered ar c'horn-bro.\nBUHEZIÑ ROUEDADOÙ SOKIAL ER-MAEZ EUS AN EURVEZHIOÙ LABOUR\nBuheziñ ha moderañ rouedadoù sokial ho merk araok 9:00 mintin ha goude 5:00 goude kreisteiz, d'ar Sadorn, d'ar Sul ha d'an deizioù-gouel. Abalamour ma vez kennasket ar followerien ouzh ar genrouedad a-wechoù d'ar prantadoù-se ivez.\nKrouiñ an embannadenn (kwiz, fotoioù, ar gwellañ displegadenn, muioc'h a "likeoù", kevelerezh gant merkoù ...), heuliañ respontoù ho kumuniezh, aozañ an tennañ d’ar sort, a bep eil etre hoc’h embregerezh hag ar c’hounezerien, embannadenn o kemenn an disoc’hoù. Ya, feiz ya ‘vat, gwall labourus e vez aozañ ar c’hoarioù-kenstrivañ hag ur bern amzer a ya d'o frammañ.\nSkridaozañ ha bizskrivañ dielloù stlennegel (par da Word, Excel, Powerpoint). Piv a vez plijet pa vez dav dezhañ bizskrivañ danevell an emvod diwezhañ, - ha gwechoù ’zo a-ziwar un dornskrid ! - pe c’hoazh lakaat enlinenn katalog nevez ar produioù evit e lec’hienn kenwerzh. Den ebet. Sed aze dres pennabeg hor bezañs en ho kichen !\nDIOUZH HO MUZULIOÙ\nHag e gwirionez, ne vern stumm ho koulenn : kement ezhomm ho pefe a vez kavet dezhañ e zirouestl. Ma c’hallomp ho sikour e raimp. Sur ha neket marteze evel ma vez lâret gant Yann Vrezhoneger.\nGallout a rit hizivaat katalog produioù hor staliad enlinenn ? N’hon eus ket amzer d’ober war e dro.\nYa, evel-just. An dra eo nag eo ivez lies-servij Nat B.Good. Ma c’hallomp ho sikour gounid amzer, emañ “graet an taol” ganeomp. Reiñ a rit deomp peadra da gevreañ ouzh hoc’h etrefas merañ hol lec’hienn. Reiñ a rit deomp ivez rollad ar produioù gant an holl ditouroù ret hag hei ! Ober a raimp war-dro ar bizskrivañ e-keit ha ma vezoc’h a-zevri gant ho kwir labour.\nFaot a ra din lakaat war-sav ur c’hoari-kenstrivañ war Instagram met n’ouzon ket penaos ober. Gallout a rit sikour ac’hanon ?\nYa ‘vat. Kinnig a reomp ar servij-mañ en tu-hont da forzh peseurt engouestl d’un treuziad “Merañ Kumuniezh”. Neuze e welomp asambles an divizoù (termenoù, bukennoù, evit peseurt darvoud pe digarez hag an holl elfennoù all) ha goude se e raimp war-dro : lakaat war sav, heuliañ, tennañ d’ar sort hag embann an disoc’hoù.\nLakaomp e vefec’h embreger, hag ho pefe ezhomm da vezañ skoazellet evit pezh a sell ouzh ho mediaoù sokial : Nat.B.Good a ouio respont d’ho koulennoù. Hi a welo ganeoc’h ar pezh a zere ar gwellañ ouzoc’h. Efedus en he labour, atav ouzh ho selaou, n’hellomp nemet erbediñ anezhi ouzhoc’h, ha war gement-mañ n’eus ket da dortal.\nD. Boënnec, Sud Marée


Hannibal (disheñvelout) - Wikipedia\nHannibal, pe Annibal, zo un anv punek, pe fenikianek, (diwar hann - "gras" ha baal - "mestr" pe "aotrou", a gomprener neuze evel "Gloar an Doue Ba'al"). Anv meur a zen e Kartada eo bet, hag adkemeret eo bet e saozneg.\n2.1 Istor Kartada\n2.5 Tud a faltazi\nAníbal e spagnoleg\nAnnibal, anv-badez gallek\nAnnibale, en italianeg.\nHannibal Mago, sofet Kartada e 410 kent JK\nHannibal Gisco ( 290 kent JK – 260 kent JK) a oa ur jeneral kartadat e-pad ar brezel punek kentañ;\nHannibal Barca (247-183 kent J.-K.) a oa ur jeneral kartadat a oa tremenet dreist ar Pireneoù hag an Alpoù gant olifanted ha klasket kemer Roma e-pad an eil brezel punek.\nHannibal Monomac'hos (an hini a stourm e-unan), keneil da Hannibal Barca, hag ofiser gantañ e Spagn hag en Italia\nHannibal Rodos, moraer kartadat e-kerzh seziz Lilybaeum\nAníbal Pinto, prezidant Chile.\nAbram Petrovitch Hannibal (1697-1781), priñs afrikan ha jeneral rus\nHannibal, trompilher jaz\nHannibal Hamlin, bezprezidant SUA e-pad prezidantvezh kentañ Abraham Lincoln\nTud a faltaziAozañ\nHannibal eo anv ur romant spont savet gant Thomas Harris\nAozet eo bet evit ar fiñvskeudennerezh e 2001 gant Ridley Scott gant an aktour Anthony Hopkins dindan an hevelep anv : Hannibal. Sellet ivez ouzh Hannibal Lecter ;\nHannibal (film, 2008) zo ur film raktreset gant Vin Diesel diwar-benn ar jeneral Kartadat Hannibal Barca.\nHannibal Smith eo anv unan eus harozed an 'Agence tous risques, un heuliad fimoù skinwel eus ar bloavezhioù 1980, e lec'h m'emañ e penn ur bagad gopr-soudarded-justiser. Brudet eo ar frazenn a zeu gantañ bewezh da echuiñ an avanturioù, e diwezh pep abadenn en ur vutuniñ e segalenn : Plijout a ra din kenañ pa'z a ur raktres da benn evel ur ganell !\nHannibal (Missouri), ur gêr e Missouri\nHannibal (New York), ur gêr e stad New York\nHannibal, Ohio, ur gêr en Ohio\n2152 Hannibal, un asteroidenn\nAdtapet diwar « https://br.wikipedia.org/w/index.php?title=Hannibal_(disheñvelout)&oldid=1845976 »\nDernière modification le 23 Gwe 2019, à 15:23\nKemmoù diwezhañ degaset d'ar bajenn-mañ d'an 23 Gwe 2019, da 15:23.


18890 skoliad en hentadoù divyezhek\n17 digoradur zo bet er c’hentañ derez hag 8 en eil derez.\n553 skoliad ouzhpenn zo en hentadoù divyezhek (+3%). Diforc’hioù bras zo etre an 3 rouedad avat. Ur c’hresk a 557 skoliad zo en Deskadurezh-Stad a-drugarez d’ar 16 lec’h nevez a zo bet digoret er 1añ derez hag ar 4 skolaj ouhpenn evit an 2l derez. Padal eo bihan-tre kresk ar rouedad katolik en 2 Akademiezh (+26 skoliad ; 1 lec’h nevez er 1añ derez, 3 skolaj hag 1 lise evit an 2l derez). Rouedad Diwan diouzh he zu zo gant un digresk bihan (-30 skoliad).\nAr rouedad publik a ra he mad eus ar steuñv programmiñ a zo deuet dre an emglev Stad-Rannvro a laka kartenn ar poloù da vezañ nevesaet bep daou vloaz eta. Ne oa bet biskoazh kement a zigoradurioù er 1añ derez publik (41 lec’h nevez zo bet er publik e Akademiezh Roazhon abaoe 2015). Dre vras eo gwellaet kalz an digeriñ en eil derez ivez gant ar mod nevez da labourat (kartenn ar poloù, programm kenlabour Rektoriezh-OPAB) : 15 skolaj publik nevez zo bet digoret e-korf 4 bloaz, kement hag en 11 vloaz tremenet.\nKresk an hentadoù bet digoret pell pe belloc’h zo a chom izel er bloaz-mañ evelkent : 264 skoliad hepken diwar ar c’hresk a 553. Meur a dra zo kaoz : lod eus ar skolioù-se zo e takadoù ma tigresk ar boblañs-skol ha dreist-holl e vez nebeud a skolioù publik pe katolik ma ya an hentad divyezhek da dapout ar muiañ-niver eus ar skolidi (alies e talvez an hentad divyezhek kement hag 1/3 eus hollad skolidi ur skol-vamm).\nEn eil derez eo dav notenniñ ez eus nebeut-tre a skolajoù publik a zo gant ur c’helenn par-ouzh-par (3 hepken) hag hini ebet er rouedad katolik. Da live al liseoù emañ pelloc’h ar c’hinnig diouzh ar pal c’hoazh pa n’eus lise ebet a ginnig muioc’h eget an istor-douaroniezh e brezhoneg, nemet e rouedad Diwan e vefe. Penn-kentañ adreizhadur al liseoù a ro da welet un emdroadur diaes evit al live-se ouzhpenn-se.\nDa echuiñ ganti e chom Akademiezh Naoned er-maez eus al lusk a weler en Akademiezh Roazhon dre ziouer a steuñv diorren : n’eus bet nemet 1 digoradur er bloaz-mañ ha 80% eus ar raktresoù publik zo chomet hep mont betek penn en 2 vloaz tremenet.\nAr sifroù dre ar munudoù zo da lenn amañ.\nEvit abegoù a surentez, trugarez da ober ar jedadenn-mañ : 14 + 11 14 + 11 *


Pajenn:Marigo - Buez ar Saent.djvu/278 - Wikimammenn\nPajenn:Marigo - Buez ar Saent.djvu/278\nAn Den eurus Joachim.\nbeaurien. E dad a lavaras dezâ erfin : joa e guene, va mab, ma carit ar beaurien, netra na zere muy ous un Digentil Cristen : countant oùn e roac’h an alusen, mæs non pas e prodigac’h ho madou. Doue ra viro, va zad quer, eme Joachim, e raën birviquen netra a-enep hoc’h urz : va desquet hoc’h eus ez ê da Jesus-Christ e reer an alusen, pa er greer d’ar paour : Jesus-Christ a so puissant avoalc’h evit hon recoumpansi. E dad en em santas touichet o clevet ur respont quer fur gant ur c’hrouadur.\nJoachim a save aviziou en nos evit pidi Doue. E dad, o veza santet e save evelse, a c’houanteas goüt petra ree d’ar mare-se. Un nosvez er galvas, hac, evel ne responte quet, ez eas betec ennan : e gaout a reas gant ur visaich anflamet, e zaou-lagat savet etrezec an Eê, hac ur joa merquet var e faç, pehini a ree da aznaout a bebes douçder interior ez oa carguet e ene. Quer ravisset ez oa e Doue na zeuas quet memes da velet na da glevet e dad.\nD’an oad a bevarzec vloaz en em rentas Religius eus a Urz an Tadou Servitet, pere a ra Profession special da enori ha da servicha an Itron Varia. E humilite vras a viras ountâ na recevas an Urzou Sacr ; cousgoude e teue tud a bep lec’h d’e gaout evit profita eus e avisou mad ; e gonversation santel a ree quement a impression var ar c’halonou ma proculas conversion un nombr bras a dud ; e exempl hac e bedennou-mad ne servichent quet neubeutoc’h da c’hounit eneou da Zoue ; ober a eureu ive crisqui dre ar c’hanton an devotion en endret ar Verc’hes Vari.\nEn ur exhorti un deiz d’ar batiantet un den paour, pehini a goueze e drouc-sant, an den-ze a lavaras dezàn e oa aez da nep so yac’h exhorti d’ar batiantet ar re glàn. Joachim dre ur burzud a garantez a bedas an Autrou-Doue da rei dezàn e-unan an drouc sant, ha da zilivria ar paour quæz-se. E beden a oue chezlaouet ; an den affliget en em gavas pare, ha Joachim a voa, bete fin e vuez, affliget eus an drouc-ze. Doue a zisquezas dre ur miracl caër peguen agre-\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/278&oldid=134386 »


Accueil / Degemer / Lec'h / Bro C'hall / Korsika : miliadoù a dud o vanifestiñ evit an distaoliadeg\nMaxime TOUZE 25 September 2016\nEtre 6 000 ha 10 000 manifester a oa e straedoù kêr Breujoù Korsika, 2 500 hervez ar prefeti, ar pezh a zo pell diouzh an niver a dud gwir. Kraf an distaoliadeg eo unan eus ar re bouezusañ evit ar vroadelourien dibaoe int erruet e penn ar galloud. Betek-henn n’o deus bet respont pozitivel ebet digant ar Stad C’hall diwar-benn o arc’hadurioù.\nBerzh he deus graet ar vanifestadeg : dilennidi, aktored sevenadurel met ivez tud o tont eus broioù all evit embann o skoazell (Euskal Herria, Bro-Skos, Katalonia, Breizh, Sardigna,…). Gant al lugan “Amnistia è Libertà” (Distaoliadeg ha Frankiz) o deus dibunet ar vanifesterien. “Diskouezet hon eus he doa c’hoant ar bobl gorsat e tistrofe e vreudeur bac’het” eme Jean-Marie Poli, prezidant ar gevredigezh Associu Sulidarità evit ar brizonidi bolitikel. “Gouzout a reomp eo bet sellet pizh an devezh-mañ gant servijoù parizian ministrerezh ar Justis. Lâret hon doa dija d’ar pennoù bras e Pariz e oa youl gant ar Gorsiz da zirouestlañ an dalc’h-mañ.”\nC’hoazh ur wech e vezer o c’hortoz ur cheñchamant a-berzh gouarnamant Pariz evit ma c’hallfe an traoù mont war-raok en un doare sioul ha demokratel. E miz Mae 2015 e oa bet votet gant Breujoù Korsika ur mennad evit goulenn an distaoliadeg. Ar gwir a zo gant ar Gorsiz. Ur sontadeg nevez a lâr ez eus 95% eus pobl Korsika a-du gant an arc’hadur-mañ.\nShare the post "Korsika : miliadoù a dud o vanifestiñ evit an distaoliadeg"


lakaan - Wikeriadur\nSavet diwar laka-, pennrann ar verb lakaat, hag an dibenn-ger -an\nFurm ar verb lakaat e kentañ gour unan an amzer-vremañ, en doare-disklêriañ\n— Gweltroù ha pa o lakaan war ma divhar e c'hallan ober ugent lev bep kammed. — (Fañch an Uhel, Kontadennoù ar Bobl/1, Al Liamm, 1984, p. 32.)\nGand aoun n'am befe ket troet mad, rak n'em beuz ket a c'hoant da droumpla den, e lakaan ar gallek enn eun tu, hag ar brezounek enn eun tu-all. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 197.)\n« [...]. Ne selaouin mui ar c'hlemmoù a glevin diwar ho penn, hag, evit ma prenno an holl o genou, e lakaan ac'hanoc'h ministr ar justiz ». — (Jakez Riou, Troiou-Kamm Alanig al Louarn II, Gwalarn niv. 97, Kerzu 1936, p. 56.)\nNe lakaan ket eun ivinad amann gant ma boued. — (Jules Gros, Le trésor du breton parlé Deuxième Partie, 1970, p. 222.)\nEn karget e lakaan pemp eur da vond d'ar gêr. — (Jules Gros, Le trésor du breton parlé Deuxième Partie, 1970, p. 302.)\nAbred diouzh ar beure e lakaan perc'henn ar pousada da brientiñ din ur banne kafe laezh. — (Yann Gerven, Brestiz o vreskenn, Al Liamm, 1986, p. 114.)\ngalleg : (j')applique (fr) , appose (fr) , (je) fixe (fr)\ngalleg : (j')attribue (fr)\ngalleg : (je) fais faire (fr)\ngalleg : (je) mets (fr)\ngalleg : (je) suppose (fr)\ngalleg : (je) transforme (fr)\nAdtapet diwar « https://br.wiktionary.org/w/index.php?title=lakaan&oldid=253807 »


Lenn Nyos - Wikipedia\nLenn Nyos, pe Lenn Lwi, zo ul lenn eus Kameroun e Proviñs ar Gwalarn. Ul lenn zon eo, ouzh tor ur menez-tan ha n’eo ket oberiant ken, nepell diouzh Menez Oku, ur menez-tan all hag an eil menez uhelañ er vro goude Menez Kameroun.\nMont a ra karregadoù volkanek d’ober ur stankell naturel a zalc’h an dour el lenn. E krater ar menez-tan emañ al lenn. E goueled an dour ez eus gaz (CO2) hag a zeu er-maez eus ar magma. Peurvuiañ e chom an dioksidenn garbon-se e strad an dour. Met d’an 21 a viz Eost 1986 e oa bet dislonket en un taol, pa oa bet reier o kouezhañ el lenn. Neuze e oa bet mesket an dour ha deuet e oa an dioksidenn garbon er-maez eus an dour. Meur a gant den a oa bet lazhet gant ar goumoulennad gaz tro-war-dro. Ar wech kentañ eo e vefe bet mouget un niver ken bras-se a dud gant un anadenn fizikel naturel. 4000 den a rankas kuitaat o zi er vro tro-dro.\n↑ Nyos: 21 ans après… on s’en souvient, cameroon-info.net, 21/08/2007.\nAdtapet diwar « https://br.wikipedia.org/w/index.php?title=Lenn_Nyos&oldid=1957404 »


Ar menez Augal (Augal en okitaneg, Aigoual e galleg) zo ur menez e su an Torosad Kreiz, a dap 1567 m a uhelder. Unan eus kernioù uhelañ ar menezioù Cevenas eo, goude ar Mont Losera (1699 m). Emañ war ar vevenn etre departamantoù Gard ha Lozère.\nUr menez kaer eo hag eus ar beg anezhañ e c'haller gwelet ar Mor Kreizdouar hag an Alpoù pa vez dizolo an amzer. Anavezet-mat eo gant ar re a studi an amzer just a-walc'h rak gleborek ha brumennek e vez eno alies. Ur savlec'h meteorologiezh zo bet savet eno. Emañ ar menez Agual war linenn disparti an dourioù a red war-zu ar Mor Kreizdouar en un tu hag ar Meurvor Atlantel en tu all.\nBrudet eo al lec'h ivez dre m'en deus roet bod da stourmerien guzh en amzer-dremenet : protestanted ("Camisards") en amzer ren Loeiz XIV pe paotred ar strouezh e-pad an Eil Brezel-bed. Gantañ ivez ez eus bet awenet meur a skrivagner gallek eus ar vro, evel André Chamson, Jean-Pierre Chabrol pe Jean Carrière.\nAdtapet diwar « https://br.wikipedia.org/w/index.php?title=Augal&oldid=1541216 »\nKemmoù diwezhañ degaset d'ar bajenn-mañ d'an 29 Du 2013, da 11:41.


Pajenn:Perrot - Bue ar Zent.djvu/562 - Wikimammenn\nPajenn:Perrot - Bue ar Zent.djvu/562\nsebeliet en douar Thrazon, war hent Salaria. An daou zoudard, barnet d’o zro evel kristenien, a oe lazet a dôliou skourje plom ; Apronianus a oe dibennet. O c’horfou, lezet war ar plas, a oe sebeliet gant respet gant ar beleg Yan. Maximian ne oa ket c’hoaz skuiz o lazan. N’en devoa ket ankouaet an avieler Syriakus hag e zaou gonsort. O frosez d’eze o zri ha da unan-warn-ugent-all ne zaleas ket da vezan grêt. Digaset a oent dirak Karpazius, eil prefed. Ar wech kentan ma oent galvet dirakan, unan eus ar gristenien, Crescentianus, a varvas epad ma oad ouz e vourrevi. E gorf, tôlet war ar ru, a oe beziet gant ar beleg Yan, en bered Priskilla, d’ar 24 a viz du 304.\nGermen a oe ganet en Auxer, a dud a ligne uhel. Goude bezan bet en skoliou brudetan Bro-C’hall, ec’h eas Rom da studian evit bezan advokad. Ne zaleas ket da vezan unan eus ar re zesketan war al lezennou. Ar gouarner Stilikon, a rê stad anezan, hen dimezas\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/562&oldid=140846 »


Distro-skol 2012 gant harp an Ofis publik - Culture Breizh\nDibar eo an distroskol er bloaz-mañ evit ar skolioù brezhonek. Ar wech kentañ e oa da servijoù Ofis publik ar brezhoneg labourat war diorren ar c’helenn divyezhek e-touesk e gefridioù pennañ. Frouezhus eo bet hervez ar sifroù embannet evit poent : pevarzek lec’h nevez a vo digoret er mizmañ. Daouzek vloaz zo ne oa ket bet kement-all.\nAbaoe fin 2010 emañ lod eus implijidi an Ofis publik o plediñ gant frammañ diorren ar c’helenn divyezhek. Gant distro- skol ar bloavezh 2012-2013 emañ an Ofis gant e vloavezh leun kentañ war an dachenn-se. D’an 29 a viz Eost e oa bet kinniget disoc’h al labour-se e-kerzh un emvod-kelaouiñ gant prezidantez an Ofis, Lena Louarn, hag ar rener Fulup Jakez.\nPevarzek lec’h kelenn nevez a vo digoret er bloaz-mañ neuze : seizh er publik, pevar er prevez ha teir skol Diwan. An hanter nebeutoc’h a oa bet bloaz zo. Souezhusoc’h zo zoken : an eil gwezh en istor ar c’helenn publik eo e vefe digoret seizh lec’h nevez. En deskadurezh katolik e ranker sellet en-dro er bloavezh 2005 evit kaout ar memes sifr. Seitek vloaz zo ne oa ket bet digoret teir skol war un dro gant Diwan. « War gresk eo aet ar c’helenn divyezhek bep bloaz abaoe 1977 » eme Fulup Jakez. « Abaoe pevar pe pemp bloaz avat e oa gorrekaet al lusk ». Tri lec’h nevez a oa bet hepken e 2008 da skouer.\nLec’hioù nevez e breizh a-bezh\nEr pemp departamant e vo digoradurioù. E Penn-ar-Bed e vo ar muiañ anezho : Brest, Sant-Tegoneg, Pluguen, Molan (publik), Konk-Kerne, Lokmaria-Plouzane (prevez) ha Landivizio (Diwan). Brav ar jeu er Mor-Bihan gant tri lec’h nevez : Langoned, Plunered (publik) hag an Alre (prevez). Div skol nevez a vo gant Diwan el Liger-Atlantel, e Pornizh hag un eil lec’h e Naoned. En Aodoù-an-Arvor hag en Il-ha- Gwilen eo startoc’h an traoù, gant ul lec’h nevez evit pep hini anezho, e Kallag (publik) hag e Kastell-Bourc’h (prevez). « E Penn-ar-Bed emañ an hanter eus an digoradurioù » eme Fulup Jakez. « Ma vez startijenn en ur c’horn-bro gant ar skolioù brezhonek, e kresk ar startijenn-se ». Er c’hontrol, e lec’h ma’z eus skoilhoù e vez start digeriñ lec’hioù nevez. N’eus nemet tud Diwan a zeu a-benn da zigeriñ skolioù el Liger-Atlantel evit poent. Start-kenañ eo evit an holl rouedadoù en Aodoù-an-Arvor hag en Il-ha-Gwilen, evit abegoù politikel ha melestradurel alies-mat (diaesterioù evit kaout bod, pe disfiz ar skipailhoù kelenn unyezhek).\nWar-zu ar 15 000 skoliad\nEtre 600 hag 800 skoliad ouzhpenn a zlefe bezañ er bloaz-mañ, da lavaret eo emañ tost an niver a 15 000 skoliad. Mat eo gwelet ivez e oa bet tremenet an niver a skolaerien divyezhek dreist da 800 e 2011.\n← 6 traezhenn da anavezout e Breizh\nAr c’hilt : dilhad ar pennoù kleiz →


Érec et Énide - Wikipedia\nChaseal ar c'harv gwenn, diwar un dornskrid krennamzerel\nÉrec et Énide (Erec et Enide er skrid orin) zo ur varzhoneg c'hallek gant Chrétien de Troyes war-dro 1160-1164 (dizemglev zo diwar-benn ar bloavezhioù resis etre an istorourien). An oberenn gentañ anavezet diwar e zorn eo, a-douez ar pemp anavezet, hag unan eus an teir echuet da vat.\n7 000 gwerzenn zo en oberenn, skrivet en henc'halleg.\nAnavezet eo dre seizh dornskrid disheñvel ha darnoù all. Awenet eo an oberour gant Historia Regum Britanniae. Unan eus ar c'hentañ romantoù kourtez eo. A-raok ar varzhoneg-mañ ne oa bet anv eus ar roue Arzhur nemet er gontadenn gembraek Culhwch ac Olwen.\n2 Skrid all\nTroet eo bet en alamaneg gant Hartmann von Aue, a skrivas Erec war-dro 1180.\nSkrid all[kemmañ | kemmañ ar vammenn]\nGeraint ac Enid, ar varzhoneg kembraek embannet e-touez ar Mabinogion, n'eo ket un droidigezh.\nErec y Enide zo ur romant spagnolek gant Manuel Vásquez Montalbán e , war patrom romant Chrétien de Troyes. Troet eo bet e galleg gant François Maspéro.\nLiamm[kemmañ | kemmañ ar vammenn]\nSkrid Érec et Énide\nAdtapet diwar « https://br.wikipedia.org/w/index.php?title=Érec_et_Énide&oldid=1840581 »\nLennegezh c'hallek an XIIvet kantved\nLennegezh ar Grennamzer\nKemmoù diwezhañ degaset d'ar bajenn-mañ d'an 1 Gou 2019, da 10:16.


Vis (enez) - Wikipedia\nVis (Lissa en italianeg, Ἴσσα - Issa e gresianeg) zo un enezenn eus Kroatia, war aod Dalmatia, dirak kêr Zadar. En em astenn a ra war 90 km² ha 3617 den zo o chom enni (2001). Vis eo ar gêr vrasañ (1 960annezad e 2001).\nE-pad meur a gantved e oa bet stag ouzh Venezia, betek 1797. Goude se e voe troe-ha-tro e Rouantelezh Italia, e Proviñsoù Illiria, en Impalaeriezh Aostria-Hungaria, e Yougoslavia hag e Kroatia, evel ar peurrest eus Dalmatia.\nE-pad an Eil Brezel-bed e voe ul lec’h repu evit Tito, a oa kuzhet en ur vougev en enezenn. Betek 1989 e oa un dachenn miret evit morlu Yougoslavia. N’eo nemet abaoe dizalc’hidigezh Kroatia eo digor d’an dud diavaez.\nAdtapet diwar « https://br.wikipedia.org/w/index.php?title=Vis_(enez)&oldid=1636594 »\nDernière modification le 13 Ebr 2015, à 23:36


Kyoto Limited Express | Soubenn ar geek\nKroget ‘oan da lenn Kyoto Limited Express a-raok ma eil beaj da Japan, hag echuet aze bremaik, gant glav miz Du er-maez…\nUr romant eo peogwir ez eus istor un den, Simon Steiner, a zistro da Gyoto. Bet e oa o vevañ du-hont gant e wreg hag e verc’h, pell ‘zo ha disheñvel mat ‘oa an traoù d’ar mare-se. Trist ha leun a velkoni eo Kyoto Limited Express, pa seller ouzh istor an dudenn. Peoc’hus ha leun a varzhoniezh eo avat ar pourmenadennoù e Kyoto hag e lec’h all. Deuet eo brav deskrivadennoù Olivier Adam, meur a-wech am ‘m eus mousc’hoarzhet gant ar santad bezañ bet gwelet dres ar pezh a zeskrive. Deuet brav eo ivez skeudennoù Arnaud Auzouy a seblant klotañ penn-da-benn gant skrid Olivier Adam. Un drugar eo da sellet ivez neuze.\nAnat eo din pa lennan ar romant, n’on ket deuet a-benn c’hoazh da veizañ Kyoto. Daoust ha dont a rin a-benn un deiz bennak? N’ouzon ket…\nMa fell deoc’h beajiñ en un doare simpl ha feal d’ar wirionez (pe eus lodennoù ‘zo d’an nebeutañ!) e kuzulian deoc’h lenn Kyoto Limited Express. Domaj eo ne seblant ket mont en-dro ken lec’hienn ar skeudenner a zo meneget el levr, plijet vefen bet o welet skeudennoù all tapet gantañ…\nRomant skrivet gant Olivier Adam, skeudennet gant Arnaud Auzouy. Embannet gant Points, 21 a viz Here 2010.\nThis entry was posted on Du 3, 2014 at 5:55 g.m. and is filed under Levrioù with tags beajiñ, familh, Japan, karantez, Kyoto, sevel bugale, skeudennoù, skrivagner.\tYou can follow any responses to this entry through the RSS 2.0 feed. You can leave a response, or trackback from your own site.


Pajenn:Morvan - Buez ar Zent, 1894.djvu/151 - Wikimammenn\nPajenn:Morvan - Buez ar Zent, 1894.djvu/151\n26 a C’houevrer\nsantez marc’harit a gortoon\ndremen ann hanv varnhed eur c’hart heur bale diouz he c’hear. Eunn nozvez e kuiteaz ti he zad enn eur grena evit mont gant ann dijentil-ze da Vonte-Pulsiano, el leac’h m’edo o chom.\nNe oa nemed peder leo da vont di, mes eul lenn a ioa da dreuzi, hag epad m’edo he choumpagnoun hag hi o treuzi al lenn-ma e bag, ar vag a droc’holiaz, ha Mac’harit a gouezaz enn dour hag a oue dare d’ezhi beza beuzet. Mes Doue en devoue truez outhi, hag e c’hellaz savetei he buez.\nMac’harit a dremenaz nao bloaz e ti ann dijentil en devoa he zouellet. Epad ann amzer-ze oa guisket evel eunn introun vraz : ann aour hag ar perlez a lugerne etouez he bleo blansonet; mes n’oa ket eurusoc’h evit kement-se. Eunn dreana ioa enn he c’haloun hag a rea kalz poan d’ezhi; ann drean-ze oa ar zonj euz he mamm hag euz a Zoue he bugaleach. Aliez ec’h en em denne a gostez, enn eur plas distro bennag, ha neuze e lavare ennhi he-unan : « Ama avad e ve brao pedi Doue ; ama avad e ve eur plas brao da ober pinijenn ! » Mes n’e devoa ket ann nerz da derri he jadenn ha da guitaat ann dijentil m’edo o veva ganthan.\nEunn devez ann dijentil-ma a ieaz da velet tammou douar en doa var ar meaz, ha ne deuaz ket d’ar gear da loja. Antronoz hag antronoz all, kelou ebed anezhan ken nebeut. Mac’harit, nec’het-maro, a gas eur mevell d’he glask. Epad m’edo o c’hortoz ar mevell da zistrei, setu ar giez a veze ato oc’h heul ann dijentil o tont enn ti enn eur iudal, hag hi o kregi e lostenn Mac’harit enn eur jacha anezhi etrezek ann or. Mac’harit a ia er meaz var-lerc’h ar giez. Houma a gemer da genta hent Pouzzool ; mes a benn eur c’hart heur mad a vale e tro enn eur park, hag abarz ar fin e chom a za dindan eur vezenn zero. Eno e tiroll da iudall goasoc’h-goaz hag en em laka da skrabat ann douar, endra c’hell. Dizelei a ra evelse breac’h eunn den maro, ha goudeze he benn, a ioa dija ar prenved ganthan hag a daole eur c’houez pounner. O truez ! Mac’harit a anavez korf ann dijentil iaouank, hag a gouez d’ann douar semplet.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/151&oldid=137329 »


pelloc'hik - Wikeriadur\nDiwar pelloc'h, derez-uheloc'h an anv-gwan pell, hag an dibenn-ger bihanaat -ik.\nFurm vihanaat an anv-gwan pell en derez-uheloc'h\nLukaz a yeas pelloc'hik, war-du al laez. — (Jakez Riou, An Ti Satanazet, Skridoù Breizh, 1944, p. 12.)\nKerzhout a reas pelloc'hik diouzh e wreg, gant aon he dije houmañ graet sin dezhañ da zerc'hel e wenneien evit un tantad all. — (Jakez Riou, Geotenn ar Werc'hez ha danevelloù all, Al Liamm, 1957, p. 96.)\nPelloc'hik e oa ur waz-red, sioul ha sklaer hag o kammigellañ e-kreiz ul letonenn frank ha glas. — (Daniel Defoe, lakaet e brezhoneg gant Yeun ar Gow, Abrobin, Al Liamm, 1964, p. 22.)\nParrezioù all a oa, e-kichen, pelloc'hik, pelloc'h c'hoazh, [...]. — (Pêr Denez, Glas evel daoulagad c'hlas na oant ket ma re, Al Liamm, 1979, p. 55.)\nPelloc'hik war du reter ar porzh, an ti-stern, un tregont kammed bennak diouzh an ti-annez. — (Jakez Konan, Ur marc'hadour a Vontroulez, Al Liamm, 1981, p. 8.)\nPelloc'hik ec'h en em gavas gant un tourist a oa o tennañ poltriji eus al laboused a oa o nijellat e traoñ an aod. — (Goulc'han Kervella, Brezel ar Rigadell, Al Liamm, 1994, p. 50.)\nPellokic'h eget :\nEdo an noz o klozañ hag a-boan ma wele al lagad pelloc'hik eget tan difiñv Kermorvan. — (Jakez Riou, Geotenn ar Werc'hez ha danevelloù all, Al Liamm, 1957, p. 106.)\nPe grennblac'h, en he lec'h, n'he dije ket sellet outañ pelloc'hik eget ouzh e gompagnuned ? — (Langleiz, Romant ar Roue Arzhur/levrenn I : Marzhin, Al Liamm, 1975, p. 83.)\ngalleg : un peu plus loin (fr) (que)\nAdtapet diwar « https://br.wiktionary.org/w/index.php?title=pelloc%27hik&oldid=277958 »\nKemmoù diwezhañ degaset d'ar bajenn-mañ d'an 20 Eos 2018, da 05:55.


a-gleiz - Wikeriadur\nDiwar an araogenn a hag an anv-gwan kleiz.\nWar an tu kleiz\n[...] : ma ne gav ket en un tu e kavo en un tu all ; ma ne vez ket kavet a-gleiz e vezo kavet a-zehou. — (Lan Inizan, Emgann Kergidu 1, Brest, 1877, eil emb. Al Liamm 1977, p. 12.)\n[...], ne weled a-gleiz hag a-zehou nemet ar pennou o tistaga, [...]. — (G. MILIN, Gwechall-goz e oa..., Kemper, 1924, p. 32.)\nHeñvel int o-div, evel-se, ouzh ur mell loen keinek, un aneval bras-meurbet hag a vefe gourvezet etre div draonienn zon, hini ar Yeun a-gleiz hag ur voulc'henn a-zehou. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 15.)\nHag o teurel selloù a-gleiz hag a-zehou da vezañ sur ne oa ket bet gwelet, [...]. — (Roparz Hemon, Ho kervel a rin en noz ha marvailhoù all, Al Liamm, 1970, p. 24.)\n[...] ; a-gleiz un toullad derezioù all a save betek ar " gambr gaer " a oa hep siminal ha distag diouzh an ti, [...]. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 15.)\n[...], an avaloù strinket a-gleiz hag a-zehou hag o ruilhal a bazenn da bazenn en derezioù gant trouz ar milgurun. — (Jakez Konan, Lannevern e kañv ha danevelloù all, Al Liamm, 1980, p. 36.)\n[...], ha setu Levenez en he sav, dindan ur volz livet, a-gleiz hag a-zehou dezhi daou vartolod o terc'hel gouleier. — (Roparz Hemon, Mari Vorgan, Al Liamm, eil emb. 1975, p. 14.)\nen tu kleiz\na-zehou hag a-gleiz\ngalleg : à gauche (fr)\nAdtapet diwar « https://br.wiktionary.org/w/index.php?title=a-gleiz&oldid=299840 »\nKemmoù diwezhañ degaset d'ar bajenn-mañ d'an 18 Mez 2020, da 13:19.


Rhuddlan (kombod) - Wikipedia\nKantrevoù ha kombodoù ar Berfeddwlad\nRhuddlan a oa ur c'hombod e Kembre er Grennamzer. Asambles gant kombodoù Prestatyn ha Cwnsyllt ez ae da ober kantrev Tegeingl, e Perfeddwlad, e biz Kembre.\nEn em astenn a rae kombod Rhuddlan e kornaoueg Tegeingl, etre ar stêr Clwyd ha Bryniau Clwyd. En e gichen e oa kombodoù Cwnsyllt (Coleshill e saozneg) ha Prestatyn, koulz ha kombodoù Is Dulas (e kantrev Rhos), Is Aled (e kantrev Rhufoniog) ha Dogfeiling er c'hreisteiz hag er gornaoueg.\nKêr Rhuddlan e oa pennlec'h ar c'hombod ha hini kantrev Tegeingl e voe ivez diwezhatoc'h. Ul lec'h a bouez e oa, dre ma oa war an hent a gase, en arvor, eus Bro-Saoz da Wynedd. Ur c'hastell a voe savet eno gant ar roue Llywelyn ap Seisyllt e 1015 ha lez pennañ e vab Gruffudd ap Llywelyn e voe goude se. Tremen a reas ar c'hastell a zorn da zorn, meur a wech, e-pad an daou gantved goude. E-pad ur pennad e voe perc'hennet gant un aotrou norman, Robert of Rhuddlan. Prestik goude e voe savet kastell norman Rhuddlan war ribl ar stêr Clwyd gant Edouarzh Iañ, roue Bro-Saoz, adalek 1277.\nD'ur mare e voe aloubet an tamm-mañ eus Kembre gant tud Mercia. Adtapet e voe gant Kembreiz renet gant Owain Gwynedd ha dont da vezañ ul lodenn eus kantrev Tegeingl. E-pad pell e voe perc'hennet gant rouaned ha priñsed Gwynedd, met er bloavezhioù 1270 e voe aloubet gant arme Bro-Saoz ha dont da vezañ ul lodenn eus Sir y Fflint e 1282, dre Statud Rhuddlan. Bremañ emañ ar vroig-se e Sir Ddinbych.\nAdtapet diwar « https://br.wikipedia.org/w/index.php?title=Rhuddlan_(kombod)&oldid=1703826 »\nIstor Sir Ddinbych\nKemmoù diwezhañ degaset d'ar bajenn-mañ d'an 24 Mae 2016, da 20:51.


Llanarmon Dyffryn Ceiriog - Wikipedia\nLlanarmon Dyffryn Ceiriog zo ur gêriadenn e kontelezh Wrecsam, e biz Kembre. Emañ e Dyffryn Ceiriog, e-kichen an Afon Ceiriog, er mervent da Glynceiriog hag er gwalarn da Oswestry.\nDa Sant Garmon (sant Jermen) eo gouestlet an iliz ; alese an anv Llanarmon. Er Vvet kantved e voe savet an iliz kentañ, met meur a wech e voe distrujet hag adsavet abaoe. Eus 1846 eo an iliz a weler bremañ.\nEus Llanarmon Dyffryn Ceiriog e oa ar barzh kembraek John Ceiriog Hughes hag a gemeras Ceiriog da anv-barzh.\nAdtapet diwar « https://br.wikipedia.org/w/index.php?title=Llanarmon_Dyffryn_Ceiriog&oldid=1739758 »\nKemmoù diwezhañ degaset d'ar bajenn-mañ d'an 18 C'hwe 2017, da 10:40.